
UDHËZUES

PËR SHKOLLAT PROFESIONALE PUBLIKE

Në kuadrin e fillimit të vitit shkollor 2026-2027

Udhëzimet dhe sqarimet e mëposhtme të Agjencisë Kombëtare të Arsimit, Formimit Profesional dhe Kualifikimeve (AKAFPK), u shërbejnë drejtuesve, mësimdhënësve të lëndëve dhe moduleve profesionale, si dhe anëtarëve të Njësive të Zhvillimit (Nj.Zh) të shkollave profesionale publike, për të planifikuar kualifikimet profesionale në shkollat e tyre, për të analizuar skeletkurrikulat e kualifikimeve profesionale, për të hartuar programet mësimore të detajuara (teorike dhe praktike) të nivelit shkollor, për t’i zbatuar ato në procesin mësimor (përfshirë mësimdhënien dhe vlerësimin e nxënësve), për të realizuar zhvillimin e vazhduar profesional të mësimdhënësve, si dhe për aspekte të tjera të veprimtarisë shkollore, për vitin shkollor 2026 - 2027.
Ky Udhëzues mbështetet në përcaktimet e:

· Ligjit nr.15/2017, “Për arsimin dhe formimin profesional në Republikën e Shqipërisë”, i ndryshuar; 
· Ligjit nr.10247 datë 04.03.2010, “Për Kornizën Shqiptare të Kualifikimeve”, i ndryshuar;
· Urdhrit të MAS dhe MEKI nr. 110, datë 21.04.2026 “Për miratimin e strukturës së vitit shkollor 2026-2027 në sistemin arsimor parauniversitar”;
· Urdhrit të MFE nr.22, datë 19.09.2020 “Për miratimin e rregullores për zbatimin e praktikave profesionale në biznes në kuadër të ndjekjes së programeve të AFP-së në institucionet publike të arsimit dhe formimit profesional";
· Urdhrit të MAS nr. 281, datë 06.06.2024 “Për miratimin e planeve mësimore të kulturës së përgjithshme për arsimin e mesëm profesional”;
· Urdhrit të Ministrit të MFE nr. 240, datë 28.12.2021 “Për programin e kursit të trajnimit për mësimdhënësit në AFP “Bazat e didaktikës në AFP”;
· Udhëzimit të MEKI nr.759, datë 30.09.2024 “Për mënyrën e organizimit dhe veprimtarisë, menaxhimin e burimeve njerëzore, përbërjen e njësisë së zhvillimit të institucioneve, ofruesve të arsimit dhe formimit profesional dhe zhvillimit të vazhduar profesional të personelit” i ndryshuar; 
· Udhëzimit të MFE nr.21, datë 27.06.2022 “Për kualifikimin e vazhduar profesional të mësimdhënësve të kulturës profesionale në AFP”, i ndryshuar;
· Udhëzimit të MEKI nr.1090, datë 12.12.2024 “Për procedurat e planifikimit dhe zbatimin e arsimit dhe formimit profesional në formën e dyfishtë”.

I. Udhëzime të përgjithshme

Shkollat profesionale publike, drejtuesit dhe personeli mësimdhënës udhëzohen që, në zbatim të përcaktimeve të kuadrit ligjor dhe normativ përkatës, si dhe të udhëzimeve të mëposhtme, të kenë në fokus të veprimtarisë së tyre:
· Përshtatjet e përmbajtjes së skeletkurrikulit me kushtet lokale, hartimin e  planeve të mësimdhënies (teorike dhe praktike) të nivelit shkollor, si dhe përgatitjes së ditarëve, duke konsideruar përfshirjen edhe të aftësive ndërkurrikulare: aftësive të “buta”, të gjelbra, digjitale dhe të zhvillimit të qëndrueshëm, si pjesë e rezultateve të të nxënit.
· Materialet mësimore në mbështetje të procesit mësimor, të cilat përmbajnë edhe aspekte që lidhen me aftësitë ndërkurrikulare, të gjelbra, digjitale dhe të zhvillimit të qëndrueshëm.  
· Përmbajtjet reale të mësimdhënies dhe të nxënit, teorike dhe praktike, të integrojnë edhe njohuritë dhe shprehitë ndërkurrikulare, të gjelbra, digjitale dhe të zhvillimit të qëndrueshëm.
· Metodat e mësimdhënies dhe të nxënit, të përzgjidhen të tilla që të lehtësojnë pjesëmarrjen aktive të nxënësve në veprimtari që zhvillojnë edhe aftësitë ndërkurrikulare, të gjelbra, digjitale dhe të zhvillimit të qëndrueshëm.
· Vlerësimet periodike dhe ato përfundimtare të nxënësve, të përmbajnë instrumente dhe kritere vlerësimi që vlerësojnë edhe njohuritë dhe shprehitë ndërkurrikulare, të gjelbra, digjitale dhe të zhvillimit të qëndrueshëm.
· Mjediset, mjetet dhe formatet (me prezencë fizike dhe online) e procesit mësimor, teorik dhe praktik, të përzgjidhen të tilla që të mundësojnë pjesëmarrjen aktive të nxënësve në veprimtari që zhvillojnë edhe aftësitë ndërkurrikulare, të gjelbra, digjitale dhe të zhvillimit të qëndrueshëm. 

II. Udhëzime të veçanta 

1. Lidhur me Zhvillimin e Vazhduar Profesional (ZhVP) të mësimdhënësve të kulturës profesionale në AFP dhe fuksionimin e Njësisë së Zhvillimit në ofruesit e AFP-së.

Procedurat e Zhvillimit të Vazhduar Profesional (kualifikimit fillestar dhe kualifikimit të vazhduar) të mësimdhënësve të kulturës profesionale në AFP, si dhe funksionimi i Njësive të Zhvillimit në ofruesit e AFP-së, bazohen në   Udhëzimin nr.759, datë 30.9.2024 “Për mënyrën e organizimit dhe veprimtarisë, menaxhimin e burimeve njerëzore, përbërjen e njësisë së zhvillimit të institucioneve, ofruesve të arsimit dhe formimit profesional dhe zhvillimit të vazhduar profesional të personelit”, i ndryshur; Urdhrin e Ministrit të MFE nr. 240, datë 28.12.2021 “Për programin e kursit të trajnimit për mësimdhënësit në AFP “Bazat e didaktikës në AFP”, si dhe në Udhëzimin nr.21, datë 27.06.2022 “Për kualifikimin e vazhduar profesional të mësimdhënësve të kulturës profesionale në Arsimin dhe Formimin Profesional”, i ndryshuar.

a) Në lidhje me kualifikimin fillestar të mësimdhënësve të kulturës profesionale në AFP.

Në zbatim të nenit 69 të Udhëzimit nr.759, datë 30.9.2024, i ndryshuar, kini parasysh që:
· Çdo mësimdhënës i kulturës profesionale që emërohet me kohë të plotë pune, me kontratë me afat të caktuar në një ofrues të AFP-së, brenda vitit të parë të punës (stazhit), duhet të kryejë kursin “Bazat e didaktikës në AFP”;
· AKAFPK-ja ofron çdo vit kursin e trajnimit “Bazat e didaktikës në AFP” për mësimdhënësit e rinj të kulturës profesionale të punësuar me kohë të plotë pune me kontratë të përkohshme në ofruesit e AFP-së;
· Programi i kursit përmban 8 module trajnimi, të cilët zhvillohen në 30 ditë, në periudhën mars-korrik të çdo viti shkollor;
· Kursi i trajnimit zhvillohet kryesisht fundjavave dhe mbasditeve, për të mos cënuar mbarëvajtjen e zbatimit të procesit mësimor, në formatin “me prezencë fizike” dhe “online”.
· Drejtoria e ofruesit të AFP-së dërgon në AKPA, deri më 15 nëntor 2026, listën emërore të mësimdhënësve të rinj të kulturës profesionale të punësuar me kohë të plotë pune me kontratë të përkohshme në AFP, që duhet të kryejnë kursin “Bazat e didaktikës në AFP” në vitin pasardhës. 
· AKPA-ja, i përcjell AKAFPK-së, deri më 30 nëntor 2026, listën përmbledhëse të mësimdhënësve nga të gjithë ofruesit publikë të AFP-së që duhet të kryejnë kursin “Bazat e didaktikës në AFP” në vitin pasardhës. 
· Çdo ofrues publik i AFP-së zbaton pikën 9 të nenit 69, të Udhëzimit nr.759 datë 30.9.2024 “Për mënyrën e organizimit dhe veprimtarisë, menaxhimin e burimeve njerëzore, përbërjen e njësisë së zhvillimit të institucioneve, ofruesve të arsimit dhe formimit profesional dhe zhvillimit të vazhduar profesional të personelit”, i ndryshur, për të rimbursuar shpenzimet e mësimdhënësve të rinj që ndjekjen e kursin e trajnimit “Bazat e didaktikës në AFP”.
· Kursi i trajnimit “Bazat e didaktikës në AFP” kërkon frekuentimin e çdo dite trajnimi, në të kundërt mësimdhënësi humbet mundësinë e pajisjes me certifikatën përkatëse të këtij kursi. 
· Mungesat me arsye nё ditё/module trajnimi tё veҫanta të mësimdhënësve që ndjekin kursin e trajnimit, evidentohen nё regjistrin e trajnimit dhe duhet tё zёvendёsohen nёpёrmjet pjesëmarrjes nё kёto ditё/module, nё njё nga trajnimet e ardhshme.
· Mësimdhënësi qё ka mungesa jo të konsiderueshme nё trajnim, i lejohet hyrja nё provimet pёrfundimtare por nuk i lёshohet certifikata deri nё zёvendёsimin e mungesave.
· Drejtoria e ofruesit të AFP-së dhe Njësia e Zhvillimit, krijojnë kushtet e nevojshme që mësimdhënësit e kulturës profesionale të punësuar me kohë të plotë me kontratë me afat të caktuar, të kryejnë procedurën e kualifikimit fillestar të tyre.
· Të gjithë njoftimet, dokumentet zyrtare dhe materiale të tjera mbështetëse për kryerjen e procedurave të kualifikimit fillestar të mësimdhënësve të kulturës profesionale do t’i gjeni në linkun e AKAFPK-së:   https://www.akafp.gov.al/kualifikimi-fillestar-i-mesimdhenesve/ 

b) Në lidhje me kualifikimin e vazhduar profesional të mësimdhënësve të kulturës profesionale në ofruesit e AFP-së.

Në zbatim të nenit 70 të Udhëzimit nr.759, datë 30.04.2024 ”Për mënyrën e organizimit dhe veprimtarisë së institucioneve të arsimit dhe formimit profesional, menaxhimin e burimeve njerëzore, përbërjes së njësisë së zhvillimit të institucioneve të ofruesve të arsimit dhe formimit profesional dhe zhvillimit të vazhduar profesional të personelit” dhe Udhëzimit nr.21, datë 27.06.2022 “Për kualifikimin e vazhduar profesional të mësimdhënësve të kulturës profesionale në AFP”, i ndryshuar, kini parasysh që:
· Procedura për fitimin e kategorive të kualifikimit nga mësimdhënësit e kulturës profesionale në ofruesit publik të AFP-së kryhet çdo vit kalendarik, nga AKAFPK, në periudhën 1 janar - 15 korrik;
· Çdo drejtori e ofruesit të AFP-së dhe NjZh-ja në bashkëpunim me Koordinatorin për Zhvillimin e Vazhduar Profesional (ZHVP) të mësimdhënësve krijojnë kushtet e nevojshme që mësimdhënësit e kulturës profesionale, kandidatë për fitimin e kategorive/shkallëve të kualifikimit/atestimit, që plotësojnë kërkesat e përcaktuara, të kryejnë procedurën e kualifikimit/atestimit të tyre;
· Adresa zyrtare e AKAFPK-së, ku çdo kandidat për kualifikim duhet të dërgojë elektronikisht dokumentet e portofolit të kualifikimit është: info.kualifikimi@akafp.gov.al; 
· Dokumentet e kërkuara të dërguara elektronikisht, në adresa të tjera, nuk konsiderohen;
· Çdo dokumentacion i kërkuar, duhet të plotësojë ekzaktësisht kërkesat e përcaktuara në udhëzimin përkatës;
· Çdo mësimdhënës duhet të kryejë trajnime të akredituara, çdo vit të paktën 1 kredit. Kreditet e detyrueshme për çdo kategori/shkallë kualifikimi duhet të jenë të shtrira të paktën 1 kredit çdo vit, në të kundërt nuk mund të vazhdohet procedura e kualifikimit. 
· Kreditet e detyruara të akumuluara, sipas vjetërsisë së punës në arsim, të përcaktuara në udhëzimin përkatës, për të fituar një nga kategoritë e kualifikimit, nuk konsiderohen edhe për kategorinë pasardhëse të kualifikimit, p.sh nëse mësimdhënësi ka fituar 3 kredite (1 në çdo vit) të akredituara nga AKAFPK ose të akredituara nga ASCAP-i (të paktën 30 kredite) dhe të njohura nga AKAFPK, për kategoritë “Mësues i kualifikuar”, nuk konsiderohen përsëri edhe për kategorinë “Mësues specialist” e kështu me radhë.
· Kreditet e detyrueshme të përcaktuara sipas kategorive të kualifikimit, të fituara të gjitha brenda 1 viti, nga mësimdhënësi kandidat për një kategori të caktuar kualifikimi, nuk e përmbush kërkesën e përcaktuar në shkronjën “b”, të pikës 1, të nenit 3, në Udhëzimin nr.21. Në këtë rast kandidati nuk mund të vazhdojë më tej me procedurën e kualifikimit. 
· Të gjitha njoftimet, dokumentet zyrtare dhe materialet e tjera mbështetëse për kryerjen e procedurave të kualifikimit/atestimit të mësimdhënësve të kulturës profesionale do t’i gjeni në faqen zyrtare të AKAFPK-së: https://www.akafp.gov.al/kualifikimi-i-vazhduar-i-mesimdhenesve/ 

c) Lidhur me funksionimin e njësisë së zhvillimit: 

Në zbatim të kreut XX, nenit 98 të Udhëzimit nr.759, datë 30.04.2024 ”Për mënyrën e organizimit dhe veprimtarisë së institucioneve të arsimit dhe formimit profesional, menaxhimin e burimeve njerëzore, përbërjes së njësisë së zhvillimit
të institucioneve të ofruesve të arsimit dhe formimit profesional dhe zhvillimit të vazhduar profesional të personelit”, kini parasysh që:
· Drejtuesi i shkollës profesionale duhet të përzgjedhë përgjegjësin dhe anëtarët e Nj.Zh-së, si dhe të shpërndajë përgjegjësitë dhe ngarkesat e tyre, në përputhje me kriteret dhe kërkesat e përcaktuara në udhëzimin e mësipërm;
· Drejtuesi i shkollës profesionale duhet të krijojë kushtet që përgjegjësi dhe anëtarët e Nj.Zh-së të kualifikohen dhe certifikohen për të kryer me cilësi funksionet përkatëse;
· Zëvendësimet e shpeshta dhe të panevojshme të anëtarëve të NjZh-së e dëmtojnë funksionimin e saj;
· Përgjegjësi i NjZh-së, përveç funksionit të sigurimit të cilësisë dhe një funksioni tjetër të NjZh-së, planifikon, koordinon, mbikëqyr dhe mbështet veprimtaritë e koordinatorëve për funksionet e tjera të Nj.Zh-së;
· Anëtarët e Nj.Zh-së realizojnë funksionet e tyre në zbatim të kuadrit normativ, manualeve dhe udhëzimeve të ofruara nga trajnimet përkatëse;
· Koordinatori për krijimin e lidhjeve me biznesin, në procesin e mbledhjes së të dhënave për nevojat e bizneseve për aftësi duhet të evidentojë jo vetëm kërkesat e tyre për aftësi profesionale, por edhe ato kërkesa që lidhen me aftësitë “e buta”, ekonominë e gjelbër, digjitalizimin dhe zhvillimin e qëndrueshëm;
· Koordinatori për ZHVP-në të mësimdhënësve në procesin e analizës së nevojave dhe planifikimit të kualifikimit të mësimdhënësve, të evidentojë dhe përfshijë në plan jo vetëm nevojat e tyre për aftësi profesionale dhe didaktike, por edhe nevoja që lidhen me aftësitë “e buta”, ekonominë e gjelbër, digjitalizimin dhe zhvillimin e qëndrueshëm. 
· Koordinatori për ZHVP-në të mësimdhënësve në procesin e analizës së nevojave dhe planifikimit të kualifikimit të vazhduar profesional, evidenton dhe përfshin në plan edhe nevojat që kanë koordinatorët e Nj.Zh-së, për përmbushjen cilësore të rolit tyre. 
· Koordinatori i ZHVP-së, çdo vit:
· kryen identifikimin e nevojave për ZHVP dhe harton planin e veprimtarive të ZHVP, pa cënuar procesin mësimor;
· sigurohet që plani i veprimtarive të mbulojë gjithë spektrin e nevojave të identifikuara për trajnim, të përmbajë veprimtari trajnuese në grup dhe/ose veprimtari trajnuese individuale për zhvillimin personal dhe profesional të mësimdhënësve si në aspektet didaktike ashtu edhe në aspektet e zhvillimit të profesionit/neve të fushës ku japin mësim dhe të aspekteve që lidhen me rolin si koordinatorë në Nj.Zh;
· bën miratimin e planit nga drejtoria e ofruesit të AFP-së përkatëse dhe koordinon procesin e zbatimit të tij;
· mbikëqyr dhe vlerëson ecurinë e këtij procesi;
· koordinon dhe mbështet ZHVP-në e mësimdhënësve të sapoemëruar.
− Koordinatori për zhvillimin e kurrikulave në procesin e mbështetjes së mësimdhënësve për hartimin e kurrikulave shkollore, të synojë integrimin në këto kurrikula të aftësive “të buta”, ekonomisë së gjelbër, digjitalizimit dhe zhvillimit të qëndrueshëm.
− Koordinatori për zhvillimin e kurrikulave në nivel shkolle çdo vit përgatit një raport për ecurinë dhe problematikat e zbatimit të kurrikulave të kualifikimeve përkatëse për njësinë e zhvillimit dhe i’a dërgon drejtorit të ofruesit të AFP-së dhe ky i fundit e dërgon atë në AKAFPK.

2. Në lidhje me kualifikimet profesionale dhe Nivelet e tyre në Kornizën Shqiptare të Kualifikimeve (KSHK).

Edhe gjatë vitit shkollor 2026 - 2027, Arsimi Profesional (AP) parauniversitar do të vijojë të ofrohet pas arsimit të detyruar 9 vjeçar (Niveli I i KSHK), me një kohëzgjatje maksimale 4 vjeçare, në tri nivele, sipas Kornizës Shqiptare të Kualifikimeve (KSHK), referuar Kornizës Evropiane të Kualifikimeve (KEK):

a) Niveli II në KSHK referuar nivelit II në KEK (me strukturë 2-vjeçare) – punonjës gjysmë i kualifikuar.
b) Niveli III në KSHK referuar nivelit III në KEK (me strukturë 2+1-vjeçare ose bllok 3-vjeçare) – punonjës i kualifikuar, si dhe Maturë Shkollore Profesionale.
c) Niveli IV në KSHK referuar nivelit IV në KEK (me strukturë 2+1+1-vjeçare, 2+2-vjeçare ose bllok 4-vjeçare) – teknik/menaxher, si dhe Maturë Shtetërore Profesionale.

Shkollat profesionale, me miratim nga Ministria e Ekonomisë dhe Inovacionit (MEI), përgjegjëse për Arsimin Profesional, mund të ofrojnë gjithashtu edhe kualifikime profesionale të Nivelit V në KSHK, pas të mesmes, me kohëzgjatje 1-2-vjeçare. Ky nivel shkollimi profesional ndiqet nga individë të rinj dhe të rritur. Në këtë nivel, përmbajtja është me fokus profesionin (nëpërmjet moduleve profesionale teoriko–praktike) dhe përgjithësisht, nuk ofrohen lëndë të kulturës së përgjithshme.
Arsimi Profesional, përgjithësisht, ofrohet për kualifikime profesionale të gjera dhe më pas, vijon në disa kualifikime profesionale më të ngushta.  
Në Aneksin 1 tregohet një paraqitje tabelare e kualifikimeve profesionale dhe niveleve të Arsimit Profesional (në korespondencë me nivelet në KSHK).
· Në Nivelin II të KSHK-së (2-vjeçar), AP ofron kualifikime profesionale, pas nivelit I në KSHK (arsimit të detyruar). 
· Në Nivelin III të KSHK-së, për shumicën e kualifikimeve profesionale, AP ofron kualifikime profesionale më të ngushta, me kohëzgjatje 1-vjeçare dhe bllok 3-vjeçare.
· Ndërsa Niveli IV i KSHK-së në AP (dhe matura shtetërore profesionale) përmbushet nëpërmjet këtyre mundësive: 
(i) ofrimit të kualifikimeve profesionale 1-vjeçare, pas nivelit III në KSHK; 
(ii) ofrimit të kualifikimeve profesionale 2-vjeçare, pas nivelit II në KSHK; 
(iii) ofrimit të kualifikimeve profesionale bllok, 4-vjeçare, pas nivelit të I në KSHK.
· Nxënësit që përfundojnë me sukses një nivel të caktuar të KSHK-së në AP, mund të vijojnë shkollimin në nivelin më të lartë (në të njëjtin kualifikim ose në një nga kualifikimet e kësaj fushe) ose mund t’i drejtohen tregut të punës për punësim.
· Nxënësit që përfundojnë me sukses një nivel të KSHK-së në AP në një kualifikim të caktuar, nuk mund të vijojnë nivele më të larta në një kualifikim tjetër ose në kualifikime të tjera të AP-së.

3. Në lidhje me kurrikulat e Arsimit Profesional
· Dokumenti themelor (kombëtar) i një kualifikimi profesional, qё ofrohet nё shkollat profesionale publike, është Skeletkurrikuli i këtij kualifikimi profesional. Çdo skeletkurrikul bazohet në standardin e kualifikimit profesional përkatës.
· Të gjitha skeletkurrikulat e ofruara nga AKAFPK, gjenden në faqen e internetit të kësaj Agjencie, në tabelën përkatëse me adresë:  https://www.akafp.gov.al/tabela-e-struktures-se-skeletkurrikula/
· Në kapakun e çdo skeletkurrikuli tregohet emërtimi i kualifikimit profesional, niveli përkatës në KSHK referuar Kornizës Evropiane të Kualifikimeve (KEK) dhe kohëzgjatjen (p.sh., Skeletkurrikuli për kualifikimin profesional “Multimedia”, Niveli IV në KSHK, referuar nivelit IV në KEK, me kohëzgjatje 4-vjeçare. Çdo skeletkurrikul ka kodin (të njëjtë me kodin e standardit të kualifikimit përkatës) p.sh. T/4-IV-26, i cili tregon pozicionin e kualifikimit në KSHK. Referuar edhe Tabelës së Skeletkurrikulave të AP (Aneksi 1), kodi i mësipërm tregon që:
· Kualifikimi bën pjesë në grupin “T” të kualifikimeve profesionale “Teknologji informacioni dhe komunikimi”.
· Kualifikimi është i renditur i 4-ti në listën e kualifikimeve bllok 4-vjeçare të grupit “T” “Teknologji informacioni dhe komunikimit”.
· Kualifikimi profesional është në Nivelin IV në KSHK, referuar nivelit IV në KEK,  me kohëzgjatje 4-vjeçare.  
· Hartimi ose përshtatja e fundit e këtij skeletkurrikuli është bërë në vitin 2026.
· Dokumenti i çdo Skeletkurrikuli përmban edhe listën e kompetencave që fitojnë nxënësit, tabelën e planit mësimor, programet e përgjithshme të lëndëve teorike profesionale, përshkruesit e moduleve të praktikës profesionale, si dhe udhëzime e të dhëna të tjera të rëndësishme për realizimin e kualifikimit profesional përkatës. 
· Drejtuesit e shkollave profesionale dhe Koordinatorët e kurrikulave në Njësitë e Zhvillimit duhet t’i njohin mësimdhënësit jo vetëm me programet e lёndёve profesionale dhe përshkruesit e moduleve profesionale, që secili prej tyre do të trajtojë, por edhe me skeletkurrikulat e plota përkatëse.
· Plani mësimor i skeletkurrikulave të AP-së përmban listën dhe shpërndarjen në vite të lëndëve të kulturës së përgjithshme, por skeletkurrikuli nuk përmban programet e detajuara të këtyre lëndëve. Këto programe përgatiten nga Agjencia e Sigurimit të Cilësisë së Arsimit Parauniversitar (ASCAP) dhe mund të gjenden në faqen e internetit të ASCAP:
 https://www.ascap.edu.al/kurrikula/

Skeletkurrikulat e kualifikimeve profesionale që ofrohen në Arsimin Profesional, së bashku me kodet përkatëse, jepen në Aneksin 1. Kjo listë ndryshon dhe pasurohet çdo vit shkollor. Në këtë tabelë tregohen skeletkurrikulat e reja dhe skeletkurrikulat që janë rishikuar për vitin shkollor 2026 - 2027. Drejtuesit e shkollave profesionale duhet t`a studiojnë këtë listë për të analizuar mundësitë e hapjes së kualifikimeve të reja në shkollat e tyre, si dhe për të informuar mësimdhënësit për ndryshimet e ofertës së AP-së, ndërsa  në Aneksin 2 detajohen ndryshimet e bëra te secila prej skeletkurrikulave të përmirësuara. Këto ndryshime i shërbejnë mësimdhënësve për të përshtatur planet e tyre të mësimdhënies. 
Mësimdhënësit e teorisë profesionale dhe/ose të praktikës profesionale në shkollat profesionale, nën drejtimin e Koordinatorit për Kurrikulat dhe bazuar në Skeletkurrikulat e kualifikimeve profesionale që ofrojnë, hartojnë “kurrikulat shkollore” (planet e mësimdhënies) përkatëse, të cilat miratohen nga Drejtoria e shkollës, pas pëlqimit të dhënë nga Njësia e Zhvillimit. Këto plane të mësimdhënies miratohen në fillim të vitit shkollor, por me propozimin e Njësisë së Zhvillimit, edhe mund të ndryshojnë dhe të ri-miratohen gjatë vitit, për t’iu përshtatur më mirë situatave që mund të krijohen dhe ecurisë së procesit mësimor.

Kurrikula shkollore e çdo kualifikimi profesional përbëhet nga:
a) “Plani mësimor operativ”, i cili hartohet bazuar në tabelën e “Planit mësimor” që jepet në skeletkurrikulin e kualifikimit profesional përkatës;
b) “Planet e mësimdhënies” së lëndëve teorike profesionale (Aneksi 3), të cilat hartohen nga mësimdhënësit përkatës nën drejtimin e Koordinatorit të Kurrikulave, bazuar në “programet e përgjithshme të lëndëve profesionale” përkatëse (të përfshira në skeletkurrikul). Përmbajtja e tyre duhet të përfshijë edhe njohuritë ndërkurrikulare, të gjelbra, digjitale dhe të zhvillimit të qëndrueshëm.
c) “Planet e mësimdhënies” së moduleve praktike dhe/ose teoriko-praktike profesionale (Aneksi 4), të cilat hartohen nga mësimdhënësit e praktikës përkatëse nën drejtimin e Koordinatorit të Kurrikulave, bazuar në “përshkruesit e moduleve profesionale” (të përfshira në skeletkurrikul). Këto plane duhet të pasqyrojnë edhe veprimtaritë praktike që do të kryhen në biznes, sipas Programeve të praktikës profesionale në biznes. Përmbajtja e tyre duhet të përfshijë edhe shprehitë ndërkurrikulare, të gjelbra, digjitale dhe të zhvillimit të qëndrueshëm.
d) “Programet e praktikës profesionale në biznes” (Aneksi 5), të cilat hartohen nga mësimdhënësit e praktikës profesionale, nën drejtimin e Koordinatorit të Kurrikulave dhe në bashkëpunim me përfaqësuesin (mentorin) e biznesit përkatës. Këto programe detajohen te Planet e mësimdhënies së moduleve praktike profesionale. Kompetencat profesionale, si pjesë e këtyre programeve, duhet të përmbajnë edhe shprehitë ndërkurrikulare, të gjelbra, digjitale dhe të zhvillimit të qëndrueshëm.
e) “Ditarët” e çdo seance mësimore teorike dhe/ose praktike, të cilat hartohen nga çdo mësimdhënës, sipas formateve dhe udhëzimeve të Njësisë së Zhvillimit, nëpërmjet të cilit synohet edhe trajtimi i integruar i aftësive ndërkurrikulare, të gjelbra, digjitale dhe të zhvillimit të qëndrueshëm.

4. Në lidhje me përpilimin e “orarit të shkollës” dhe trajtimin e moduleve praktike. 
 
Kur përpilohet orari i shkollës duhet pasur parasysh që:
· Për lëndët teorike profesionale veprohet njësoj siç veprohet edhe me lëndët teorike të kulturës së përgjithshme.
· Modulet praktike profesionale (që realizohen në mjediset praktike të shkollës dhe të bizneseve) rekomandohet të realizohen me 3 orë në javë ose me 6 orë (1 ditë) në javë (zakonisht, kohëzgjatja e moduleve profesionale është e plotpjesëtueshme me 3 ose me 6 orë).
· Trajtimi i moduleve të një klase mund të bëhet në vijimësi (p.sh., mbaron moduli 1, fillon moduli 2, dhe kështu me radhë), por mund të trajtohen dhe dy ose më shumë module paralelisht (p.sh. në një javë, 3 orë moduli 1 dhe 3 orë moduli 2, ose një javë moduli 1 me 6 orë, pra një ditë, dhe javën tjetër moduli 2 po me 6 orë).
· Një modul që ka p.sh., 36 orë, mund të trajtohet edhe me 18 orë nё periudhën e parë të vitit, dhe me 18 orë në periudhën e dytë, ose, p.sh., 12 orë në tetor dhe 24 orë në dhjetor (p.sh. në kualifikimin “Bujqësi”, realizimi i disa moduleve ose RN-ve varet nga stina kur kryhen punime/procese të caktuara).
· Për të shfrytëzuar me efektivitet mjediset e praktikave, një klasë e madhe mund të ndahet në dy grupe nxënësish (në zbatim të rregullores përkatëse), të cilët angazhohen në të njëjtën kohë për dy module (ose dy RN) të ndryshme.
· Pavarësisht nga renditja e moduleve në skeletkurrikul, radha e realizimit të moduleve praktike përcaktohet nga vetë shkolla profesionale (nëpërmjet Njësisë së Zhvillimit), duke konsideruar faktorë didaktikë dhe administrativë. 
· Përzgjedhja e modulit/moduleve me zgjedhje të detyruar (nga lista e moduleve të ofruar në skeletkurrikul) bëhet nga vetë shkolla, duke konsideruar: (i) kërkesat e tregut rajonal të punës; (ii) kërkesat e nxënësve dhe (iii) mundësitë e shkollës për t`a ofruar modulin/modulet përkatëse. Klasa të ndryshme mund të përzgjedhin module të ndryshme me zgjedhje, ose një klasë me shumë nxënës, mund të ndahet në dy grupe dhe secili grup përzgjedh module të ndryshme me zgjedhje. Një klasë ose grup, pasi e ka përzgjedhur dhe ka filluar realizimin e një moduli me zgjedhje, nuk mund ta ndryshojë më atë.
· Pasi shkolla të ketë përcaktuar modulin (modulet) me zgjedhje që do të ofrojë, atëherë ky modul konsiderohet njësoj si edhe modulet e detyruara.
· Megjithëse në “Planin mësimor” që jepet në skeletkurrikul, rubrika e moduleve me zgjedhje ka 1 ose 2 orë në javë, kjo nuk do të thotë që edhe gjatë realizimit të moduleve me zgjedhje ato duhet të trajtohen çdo javë me nga 1 ose 2 orë. Sikurse theksohet më sipër, pasi përcaktohet moduli (modulet) me zgjedhje, ai konsiderohet si modul i detyruar. Çdo modul me zgjedhje, që do të ketë një total prej 36; 34; 32 orësh ose 54; 51; 48 orёsh etj., do të trajtohet njësoj si modulet e detyruara, pra me ndarje 3 ose 6 orëshe javore (sipas orarit të shkollës).
· Modulet e praktikave profesionale mund të realizohen të shpërndara gjatë vitit (me 3, 6, 9, 12 ose 15 orë/javë) siç është sqaruar më sipër, por mund të trajtohen edhe të grupuara (p.sh., një, dy ose më shumë javë rrjesht). Një shkollë mund të planifikojë edhe praktika të grupuara në biznese. Në këtë rast duhet të bëhen rregullimet e nevojshme në orarin e lëndëve teorike (të përgjithshme dhe profesionale). E rëndësishme është të zbatohet vëllimi i plotë i orëve të paracaktuara për çdo lëndë/modul në planin mësimor të skeletkurrikulit.
· Modulet praktike (ose RN të veçanta të tyre) mund të realizohen në mjediset e praktikave të shkollës ose në biznese/ndërmarrje. Skeletkurrikuli nuk përcakton pjesёn e praktikёs profesionale si dhe modulet (ose RN-të e tyre) qё duhet të realizohen në mjediset praktike të shkollës apo në mjediset e bizneseve/ndërmarrjeve. Është vetë shkolla (Njësia e Zhvillimit) që, në bashkëpunim me biznesin, e përcakton pjesën e praktikës profesionale që do të kryhet në biznes, nisur nga mundësitë konkrete dhe marrëveshjet me bizneset në rajonin përkatës. Sidoqoftë, në zbatim të rregullores përkatëse për praktikat profesionale në biznes, vëllimi vjetor i praktikës profesionale në biznes nuk duhet të jetë më shumë se sa 50% e vëllimit të përgjithshëm të praktikës profesionale të përcaktuar në skeletkurrikul.
Pra, shkolla ka pavarësi të plotë në renditjen dhe orarin e trajtimit të moduleve praktike, sigurisht duke konsideruar dhe faktorë të tjerë si: parimet didaktike, kërkesat dhe vartësinë logjike të moduleve (p.sh., ka raste kur moduli 5 nuk mund të realizohet pa u përmbushur moduli 2), numrin e klasave/grupeve, stinën kur do të kryhet praktika, mjediset në shkollë apo në biznes ku do të realizohen modulet etj. Për të shfrytëzuar me efektivitet mjediset dhe mjetet për praktikat profesionale, mund të realizohen paralelisht module që nuk kërkojnë të njëjtin mjedis praktike (metoda me poste pune, me rotacion).  

5. Në lidhje me hartimin dhe zbatimin e “Planeve të mësimdhënies së lëndëve teorike profesionale”:

· Në çdo skeletkurrikul jepen programe të përgjithshme (sintetike) të lëndëve teorike profesionale, ku detyruese (pra, që nuk mund të ndryshohen nga shkolla) janë synimet e lëndëve, temat dhe kohëzgjatjet përkatëse. Mësimdhënësit e lëndëve profesionale, duke punuar në grupe, nën drejtimin e Koordinatorit për Kurrikulat, duhet të hartojnë Planet e mësimdhënies (analitike), pra të detajojnë çdo temë, në elementet përbërëse (çështjet, orët, objektivat përkatëse, metodat mësimore, instrumentet e vlerësimit, mjedisin/platformën, aftësitë e buta/të gjelbra dhe digjitale, kërkesat për realizim etj.). Për këtë, rekomandohet të përdoret formati i Planit (shkollor) të mësimdhënies së lëndëve teorike profesionale, i shpërndarë nga AKAFPK (shih Aneksin 3). 
· Në planin e mësimdhënies së lëndës teorike profesionale të nivelit shkollor, nëntemat (çështjet) e çdo teme duhet të kenë një kohëzgjatje jo më të vogël se 1 orë mësimore, por mund të jenë edhe 2 apo 3 orëshe. Kjo gjë lehtëson si planifikimin e mësimit, ashtu edhe plotësimin e regjistrit elektronik në platformën SMIP nga mёsimdhënësi.
· Në rastet kur në skeletkurrikul, ndonjë nga temat e një lënde profesionale ka kohëzgjatje 1 orëshe, atëherë nuk ka vend për detajim të mëtejshëm në çështje, por ajo merret e mirëqenë ashtu siç është.
· Në planin e mësimdhënies së lëndës teorike profesionale të nivelit shkollor, në përputhje me natyrën e lëndës profesionale, brenda kohëzgjatjes së temave të dhëna në programin e përgjithshëm, duhet të parashikohen edhe orë për provimet, përsëritjet, punën me nxënësit e prapambetur, punët e laboratorit, vizitat mësimore etj., sipas rastit. 
· Formati i “Planit të mësimdhënies së lëndës teorike profesionale” që i është ofruar shkollave nga AKAFPK është rekomandues, pra ai edhe mund të ndryshohet, duke u bërë më shumë ose më pak i detajuar se ai i rekomanduari. Sidoqoftë, mirë është që të gjithë mësimdhënësit e së njëjtës shkollë, nën drejtimin e Njësisë së Zhvillimit, të bien dakord dhe të përdorin të njëjtin format të miratuar nga drejtoria. 
· Planifikimi i mësimdhënies së lëndëve teorike profesionale mund të përmbajë edhe seanca të veçanta të mësimit “online”, nëse janë kushtet e duhura për këtë format mësimi. Po kështu, në situata emergjence, të parashikuara (pandemi, tërmet etj.), në zbatim të udhëzimeve specifike, Planet e mësimdhënies duhet të përshtaten për të krijuar hapësirat e nevojshme dhe për të zbatuar metodologjitë e “mësimit në kushtet e shtëpisë”.  

6. Në lidhje me hartimin dhe zbatimin e “Planeve të mësimdhënies së moduleve praktike profesionale”:

· Në çdo skeletkurrikul paraqiten “Përshkruesit e moduleve praktike profesionale”, ku detyruese janë kohëzgjatja e modulit, Rezultatet e të Nxënit (RN), kriteret dhe instrumentet  e vlerësimit të nxënësve. Mësimdhënësit e praktikave profesionale (duke punuar në grup, nën drejtimin e Koordinatorit të kurrikulave) duhet që për çdo modul të hartojnë “Planin e mësimdhënies së modulit praktik”. Për çdo RN, ata duhet të detajojnë elementet përbërëse (kohëzgjatjen e RN-së, instrumentet e vlerësimit, veprimtaritë mësimore dhe/ose çështjet mësimore, kur RN-ja përmban edhe aspekte teorike, si dhe kohëzgjatjet e tyre, instrumentet e vlerësimit, vendin/platformën, aftësitë e buta/të gjelbra dhe digjitale, kërkesat për realizimin etj., për çdo veprimtari praktike). Për këtë mund të përdoret formati i Planit të mësimdhënies së modulit, rekomanduar nga AKAFPK (shih Aneksin 4).
· Në përshkruesin e modulit, RN-të, instrumentet dhe kriteret e vlerësimit të nxënësve janë detyruese (pra, nuk mund të ndryshohen nga shkolla). Mësimdhënësi i praktikës (shkolla) ka pavarësi për të përcaktuar kohëzgjatjen e çdo RN-je si dhe për të detajuar “veprimtaritë mësimore dhe/ose çështjet mësimore”, kohëzgjatjet, vendin e realizimit dhe kërkesat për realizimin e RN-së përkatëse”.
· Rekomandohet që një RN të mos ketë kohëzgjatje më të vogël se 3 orë mësimore, dhe përgjithësisht, kohëzgjatja e tyre të jetë shumëfish i treorëshit (p.sh. 3; 6; 9; 12 orë e kështu me radhë).
· Kur hartohen “veprimtaritë mësimore dhe/ose çështjet mësimore”, duhet që kohëzgjatja e tyre të mos jetë më e vogël se 1 orë mësimore, por mund të jenë edhe 2 ose 3 orëshe. Kjo gjë lehtëson si planifikimin e mësimit praktik, ashtu edhe plotësimin e regjistrit elektronik në platformën SMIP. Në rast se planifikohen edhe veprimtari mësimore me kohëzgjatje të vogël (p.sh, 15 ose 20 minutëshe), atëherë mund të bashkohen 2-3 veprimtari të cilat do të kenë kohëzgjatje totale 1 orëshe. Kjo mundëson plotësimin e regjistrave me veprimtaritë mësimore (temat) përkatëse.
· Në “Planin e mësimdhënies së modulit”, në përputhje me natyrën e modulit profesional, brenda kohëzgjatjes së RN-ve, mund të parashikohen veprimtari mësimore që i referohen si atyre që kryhen nga mësimdhënësi i praktikës, ashtu edhe atyre që kryhen nga nxënësit (p.sh., rikujtim i aspekteve teorike, përgatitje e vendit të punës, demonstrim i një procesi pune nga mësimdhënësi, praktikim i mbikëqyrur ose i pavarur i një procesi pune nga nxënësit, provim praktik i nxënësve, vizitë mësimore, praktikë shtesë për modulet ose RN-të që nuk janë arritur nga nxënësit e prapambetur etj.).
· Rekomandohet që për çdo modul profesional, të parashikohen disa orë në dispozicion të veprimtarive për mbështetjen e nxënësve të prapambetur (që nuk arrijnë të marrin notë kaluese, ose që kanë munguar në RN të caktuara).
· Formati i “Planit të mësimdhënies së modulit”, që i është ofruar shkollave nga AKAFPK-së është rekomandues, pra ai edhe mund të ndryshohet duke u bërë më shumë ose më pak i detajuar se ai i rekomanduari. Sidoqoftë, mirë është që të gjithë mësimdhënësit e kulturës profesionale të së njëjtës shkollë, nën drejtimin e Njësisë së Zhvillimit, të bien dakord dhe të përdorin të njëjtin format të miratuar nga drejtoria. 

7. Në lidhje me realizimin e praktikës profesionale në biznes.

· Njësitë e Zhvillimit (Koordinatori i Marrëdhënieve me Biznesin), në bashkëpunim me mësimdhënësin e praktikës dhe mentorin e biznesit, përcaktojnë edhe pjesët (veprimtaritë dhe vëllimet) e moduleve praktike që do të realizohen në mjediset e punës së bizneseve përkatëse. Për këto veprimtari në biznes, hartohet edhe “Programi i praktikës profesionale në biznes” (sipas formatit të rekomanduar në (Aneksin 5). Ky program (i përgjithshëm që i referohet një apo më shumë moduleve praktike), do të pasqyrohet më i detajuar edhe në Planet e mësimdhënies së modulit/moduleve përkatëse, që do të shërbejnë si bazë edhe për plotësimin e regjistrit elektronik.
· Realizimi i praktikës profesionale në biznes duhet të krijojë mundësi për zbatim të kompetencave në realitetin profesional të profesionit përkatës. Biznesi duhet të caktojë personin përgjegjës (mentorin e biznesit) për mbёshtetjen e nxёnёsve nё realizimin e programit të praktikës, në bashkëpunim me mësimdhënësin e shkollës, si dhe gjatë kohës kur ky i fundit nuk është prezent gjatë kësaj praktike. Shkolla duhet të informojë biznesin për numrin e nxënësve që do të kryejnë praktikën në këtë biznes, periudhën kohore, programin e praktikës dhe programin mësimor qё kanё kryer më parë në shkollë.  
· Rekomandohet që Praktika Profesionale në biznes të kryhet në blloqe javore, duke konsideruar edhe mundësitë e bizneseve. 
· Planifikimi i realizimit të praktikës në biznes duhet tё bazohet në një proces analize fillestare, duke marrë parasysh faktorë të tillë të rëndësishëm si: programi i përgjithshëm i praktikёs nё biznes, niveli i hyrjes së nxënësve, përmbajtja mësimore e realizuar mё parё në shkollë, objektivat konkretë që do të arrihen në biznes, mundësitë dhe kushtet e biznesit për realizimin e praktikës së nxënësve etj. Për këtë planifikim duhet një bashkëpunim i ngushtë i koordinatorit të marrëdhënieve me biznesin, personelit mësimdhënës dhe drejtues të shkollës, si dhe i përfaqësuesve të biznesit.
· Shkolla është e detyruar që, nëpërmjet mësimdhënësit të shkollës, përgjegjës për praktikën profesionale në biznes, të mbikëqyrë dhe mbështesë realizimin e programit, bazuar në kontratat dhe marrëveshjet paraprake.
· Programi i detajuar i realizimit të praktikës profesionale në biznes, raportet e ecurisё sё praktikёs, shkalla e përmbushjes së programit si dhe fletët e vlerësimit të nxënësve duhet të jenë pjesë e dokumentacionit për realizimin e kësaj praktike nё biznes.
· Mentori i biznesit, në bashkëpunim me mësimdhënësin e shkollës, duhet të përfshijë, motivojë, mbikëqyrë dhe vlerësojë nxënësit në të gjitha veprimtaritë e parashikuara në program. Dhënia e përgjegjësisë në vendin e punës, puna e mbikëqyrur dhe e pavarur duhet të jenë pjesë e realizimit të programit.
· Nxënësi duhet të dokumentojë në portofolin (fletoren) e tij të gjitha përvojat dhe rezultatet nga praktika profesionale në biznes, të përgatitë një raport dhe t`a prezantojë në klasë, si pjesë e këtij portofoli. 
· Për kualifikimet profesionale për Arsim të dyfishtë, “Praktika profesionale e zbatuar në biznes” është rubrikë e veçantë në skeletkurrikul dhe formati i Programit të përgjithshëm të kësaj praktike është i njëjtë me atë të rekomanduar dhe është pjesë e skeletkurrikulit. (Aneksin 5).

8. Në lidhje me “vlerësimin e nxënësve”: 

Nxënësit vlerësohen me “nota” si në lëndët teorike profesionale, ashtu edhe në modulet praktike profesionale. 
Sipas Udhëzimit të MEKI nr.759, datë 30.04.2024 ”Për mënyrën e organizimit dhe veprimtarisë së institucioneve të arsimit dhe formimit profesional, menaxhimin e burimeve njerëzore, përbërjes së njësisë së zhvillimit të institucioneve të ofruesve të arsimit dhe formimit profesional dhe zhvillimit të vazhduar profesional të personelit” i ndryshuar, vlerësimi i nxënësve: 
· për kulturën profesionale, nota vjetore e një nxënësi do të jetë e rrumbullakosur me numër të plotë.
· për lëndët e kulturës së përgjithshme në AP, do të bëhet në përputhje me udhëzimet e MAS-it dhe institucioneve përgjegjëse në varësi të saj.

· Vlerësimi i nxënësve për lëndët e teorisë profesionale në nivelin 2÷5 të KSHK-së do të jetë:
1. Për teorinë profesionale, nxënësi gjatë vitit shkollor vlerësohet:
a) për një ose disa orë mësimore të sapo zhvilluara (vlerësim i vazhduar);
b) për një ose disa tema (kapituj), sipas programit lëndor (vlerësim përmbledhës).
2. Nota vjetore e një nxënësi për teorinë profesionale, njehsohet me formulën:
Nota vjetore lëndore = K1 x M1 + K2 x M2, ku M1, M2 janë përkatësisht mesataret aritmetike të vlerësimeve për pikat 1/a dhe 1/b dhe K1 dhe K2 janë koeficientët e ponderimit, të cilët përcaktohen në varësi të vëllimit dhe rëndësisë së njësive mësimore. 
3. Koefiçientët e ponderimit K1 dhe K2 për çdo lëndë, përcaktohen nga Njësia e Zhvillimit dhe dokumentohen në Planet e mësimdhënies së lëndëve teorike profesionale përkatëse (Aneksi 3), të cilat përgatiten në fillim të vitit shkollor dhe miratohen nga drejtori i ofruesit publik të AFP. Pas miratimit, këta koefiçientë janë detyruese të zbatohen nga mësimdhënësi përkatës i lëndës.

· Vlerësimi i nxënësve në modulet praktike profesionale në nivelin 2÷5 të KSHK-së mund të jetë:
a) vlerësim i vazhduar (gjatë kryerjes së veprimtarive praktike);
b) dhe/ose vlerësim përmbledhës (në fund të çdo RN-je).
1. Në çdo modul praktik profesional, për çdo RN, nxënësi vlerësohet gjatë dhe në fund të periudhës që i përket përmbushjes së një RN-je.
2. Nota për modulin llogaritet si mesatare e ponderuar e vlerësimeve për çdo RN.
3. Për praktikën profesionale në ndërmarrje/biznes, nxënësi vlerësohet nga mësimdhënësi i praktikës së shkollës, në bashkëpunim me mentorin në biznes, në fund të realizimit të kësaj praktike. Nuk ka vlerësim të veçantë për praktikat profesionale në biznes, por vlerësimet (notat) e kësaj praktike integrohen te vlerësimi i moduleve përkatëse.
4. Notat e modulit praktik ashtu sikurse edhe për lëndët teorike profesionale, evidentohen në regjistrin elektronik.
5. Nëse një nxënës nuk arrin të marrë notë kaluese në një ose disa RN, atij i jepet një shanc i dytë për t’u rivlerësuar (pasi të ketë zhvilluar veprimtari praktike shtesë për këtë/këto RN).
6. Vlerësimi i individëve në modulet teoriko-praktike (tipike për kualifikimet e nivelit 5 të KSHK-së, pas të mesmes) bëhet veçmas për pjesët (RN-të) teorike dhe veprimtaritë (RN-të) praktike. Këto pjesë vlerësohen të veçanta, sipas udhëzimeve të mësipërme. Nota e modulit llogaritet si mesatare e ponderuar e notës për teorinë dhe notës për praktikën.
7. Nxënësi që ka munguar në vlerësimin e një ose disa RN-ve të një moduli, është i detyruar t’i nënshtrohet këtij vlerësimi brenda vitit shkollor.
8. Që një modul të konsiderohet i plotësuar nga nxënësi, ai duhet të angazhohet në veprimtaritë e çdo RN-je dhe të vlerësohet me notë për shkallën e përmbushjes së çdo RN-je. Këto nota duhet të pasqyrohen në regjistrin elektronik. Një nxënës duhet të ketë të paktën një notë për çdo RN. Nota përfundimtare e modulit praktik pasqyrohet në regjistër, ashtu sikurse edhe për lëndët teorike.
9. Nëse një nxënës (për arsye të ndryshme) nuk ka mundur të marrë pjesë në realizimin e një moduli të caktuar, atëherë shkolla (mësimdhënësi përkatës) duhet t’i krijojë mundësi që, në mënyrë të individualizuar, të praktikohet dhe të vlerësohet për këtë modul (në kuadrin e orëve që duhet të planifikohen te çdo modul për praktika shtesë të nxënësve të prapambetur).
10. Vlerësimi i kompetencave të nxënësve duhet të bëhet kryesisht nëpërmjet “listave të kontrollit”, të cilat verifikojnë arritjet e nxënësve kundrejt “kritereve të vlerësimit”, që janë detyruese. Këto të fundit duhet të merren (kopjohen) nga rubrika përkatëse në çdo RN të modulit dhe mund të pasurohen më tej me specifikime të niveleve të arritjes së nxënësve. Listat e kontrollit mund të jenë individuale (për çdo nxënës) ose kolektive (një listë për të gjithë grupin ose klasën). Në të dyja rastet, kriteret e vlerësimit duhet të jenë të njëjta.

· Vlerësimi i nxënësve në “Praktikat profesionale të zbatuara në biznes” për kualifikimet profesionale të ofruara në formën e dyfishtë.
· Praktika profesionale e zbatuar në biznes është element kurrikular i veçantë në skeletkurrikul dhe nxënësit vlerësohen veçmas, me notë, edhe për këtë praktikë (ashtu sikurse për lëndët dhe modulet profesionale).
· Vlerësimi i vazhduar bëhet me nota, nga mësimdhënësit e praktikës, në bashkëpunim me mentorët e biznesit. Nxënësi vlerësohet me nota (të cilat evidentohen në regjistrin elektronik për veprimtaritë mësimore në postet përkatëse të punës (sipas programit të praktikës).
· Vlerësimi (nota) përfundimtar i nxënësit për praktikën profesionale të zbatuar në biznes llogaritet si mesatare e ponderuar e vlerësimeve (notave) të fituara, gjatë vlerësimit të vazhduar.

· Vlerësimi i nxënësve në provimet përfundimtare të niveleve 2÷5 të KSHK-së.
Nxënësit që ndjekin arsimin profesional, në përfundim të niveleve 2, 3 dhe 5 të KSHK-së, për të gjitha kualifikimet profesionale të AP-së, ju nënshtrohen këtyre provimeve përfundimtare të niveleve:
a) provimit përfundimtar të Teorisë Profesionale të Integruar;
b) provimit përfundimtar të Praktikës Profesionale të Integruar;
Nxënësit që ndjekin arsimin profesional, në përfundim të nivelit të IV të KSHK-së, i nënshtrohen vetëm provimit përfundimtar të Praktikës Profesionale të Integruar (pjesa teorike vlerësohet nëpërmjet Provimit të Teorisë Profesionale të integruar, si provim i Maturës Shtetërore Profesionale).
Për sa i takon vlerësimit në provimet përfundimtare të çdo niveli, t’i kushtohet kujdes përdorimit të Programeve Orientuese për Provimet e niveleve, të cilat janë pjesë e Skeletkurrikulave përkatëse dhe që përshtaten në përputhje me ndryshimet kurrikulare përkatëse, për skeletkurrikulat e hartuara ose të rishikuara nga 2024 e vijim. Ndërsa për skeletkurrikulat e hartuara ose të rishikuara para vitit 2024, Programet Orientuese për Provimet e niveleve gjenden në linkun:
https://www.akafp.gov.al/programet-orientuese-te-niveleve-te-kualifikimeve-profesionale-2-5-te-kshk-se/ 
Rëndësi të veçantë duhet t’i kushtohet dhe zbatimit të Udhëzimit të MFE nr. 15, datë 26.04.2019 “Për organizimin dhe zhvillimin e provimeve në Arsimin dhe Formimin Profesional”.
Gjithashtu, në link-un e mëposhtëm do të gjeni edhe Programet orientuese të provimeve të Maturës Shtetërore Profesionale:  
https://www.akafp.gov.al/programet-orientuese-te-matures-shteterore-profesionale/
Duke filluar nga Marsi 2027, në këtë link do të gjeni Programet e reja orientuese të provimeve të Maturës Shtetërore Profesionale për vitin shkollor 2026-2027.

9. Në lidhje me “plotësimin e regjistrave elektronik në platformën SMIP”:

· Regjistri i klasës plotësohet sipas rubrikave në përputhje me aktet nënligjore në fuqi. 
· Mësuesi kujdestar i klasës dhe mësuesit që japin lëndë mësimore në klasën përkatëse, plotësojnë rubrikat e regjistrit digjital të klasës, sipas afateve të përcaktuara në SMIP. 
· Lëndët e teorisë profesionale plotësohen me temat/çështjet dhe elemente të tjera, në përputhje me rubrikat që përmban regjistri elektrinik, për këto lëndë. 
· Modulet e praktikës profesionale, pavarësisht nga kohëzgjatja, plotësohen në regjistër në mënyrë të ngjashme me lëndët teorike profesionale. Çdo modul praktik duhet të ketë faqe të veçantë në regjistrin elektronik dhe të plotësohet për frekuentimin (mungesat), për notat dhe për veprimtaritë (në vend të temave/çështjeve që shënohen te lëndët teorike, te modulet praktike shënohen “veprimtaritë mësimore dhe/ose çështje mësimore”). Këto veprimtari mund të jenë me kohëzgjatje 1, 2 ose 3 orëshe, sikurse janë planifikuar më parë nga mësimdhënësi (te plani i mësimdhënies së modulit) dhe miratuar nga drejtori i shkollës.
· Edhe pjesa e praktikave profesionale në biznes (referuar modulit përkatës) dhe e praktikave profesionale të zbatuara në biznes (për Arsim të dyfishtë) plotësohet në regjistrin elektronik, duke renditur veprimtaritë praktike, bazuar te programet përkatëse, të hartuara në bashkëpunim me përfaqësuesit e biznesit.
· Në lidhje me frekuentimin dhe mungesat e nxënësve te modulet dhe te praktikat profesionale në biznes, zbatohen të njëjtat rregulla, si dhe për lëndët teorike profesionale.

10. Në lidhje me ndryshimet e javëve mësimore.

Në udhëzimet e ndryshme të lëshuara nga MEI dhe MA mund të bëhen ndryshime të herëpashershme të numrit të javëve mësimore në vite të ndryshme të shkollimit në Arsimin Profesional. Këto ndryshime nuk janë të konsiderueshme (luhaten midis 32-36 javë në vit) dhe nuk mund të pasqyrohen në skeletkurrikulat e hartuara më parë. Në këto raste, mësimdhënësit specialistë të lëndëve dhe praktikave profesionale, nën drejtimin e Koordinatorit të Kurrikulave, duhet të bëjnë vetë llogaritjet e duhura përkatëse, duke konsideruar ndryshimet në javët mësimore (shtim apo pakësim orësh) dhe t’i pasqyrojnë ato edhe në planet e mësimdhënies (të detajuara) të lëndëve dhe moduleve profesionale, të cilat i  miratojnë në drejtoritë e shkollave profesionale përkatëse.

11. Udhëzime të tjera për aspektet kurrikulare:

· Drejtuesit dhe mësimdhënësit e shkollave profesionale duhet të kërkojnë periodikisht në faqen e Internetit të AKAFPK-së (www.akafp.gov.al) pasi aty mund të marrin: udhëzime dhe sqarime të ndryshme, skeletkurrikulat, standardet e kualifikimeve profesionale, materiale mësimore mbështetëse (për lëndët profesionale), programet orientuese të provimeve teorike dhe praktike, studime, raporte, informacione dhe botime të ndryshme për AFP-në, njoftime për pjesëmarrje si bashkёpunёtorё në grupet e punës së AKAFPK etj.).
· Të gjitha skeletkurrikulat, programet e lëndëve profesionale dhe përshkruesit e moduleve profesionale kanë kode të veçanta, ku dy numrat e fundit tregojnë vitin e hartimit ose të rishikimit të fundit. Meqenëse këto dokumente kurrikulare ndryshojnë dhe përmirësohen vazhdimisht, drejtuesit dhe mësimdhënësit e shkollave profesionale duhet të bëjnë kujdes që të verifikojnë dy numrat e fundit të kodit të skeletkurrikulit dhe të përzgjedhin e përdorin versionet më të fundit.
· Drejtuesit dhe stafi i shkollave profesionale, para se të bëjnë përzgjedhjen e kualifikimeve profesionale të reja që do të hapin në shkollat e tyre, duhet të konsultohen me Listën e përditësuar të Skeletkurrikulave të kualifikimeve profesionale (Aneksi 1) që ofrohen në Arsimin Profesional në vitin shkollor përkatës, ku edhe evidentohen skeletkurrikulat e reja dhe ato të rishikuara. Shpjegime më të hollësishme për ndryshimet që janë bërë në skeletkurrikulat e rishikuara jepen në (Aneksin 2). 
· Mësimdhënësit e lëndëve teorike dhe moduleve profesionale duhet që të njihen me të gjithë skeletkurrikulin në tërësi, si dhe me rubrikat përkatëse, dhe jo vetëm me lëndën ose modulin që do të trajtojnë. 
· Lënda profesionale “Bazat e Sipërmarrjes” kl.12 dhe kl.13, është rishikuar në vitin 2022. Mësimdhënësit e kësaj lënde duhet të përdorin programin me kod L-17-157-22 që gjendet në linkun https://www.akafp.gov.al/programe-lendore/, edhe nëse në disa skeletkurrikula ende të parishikuara, ndodhet programi i versioneve të mëparëshme.

· Lënda profesionale “Mjedisi dhe zhvillimi i qëndrueshëm” kl.13, është rishikuar në vitin 2024. Mësimdhënësit e kësaj lënde duhet të përdorin programin me kod L-05-198-24 që gjendet në linkun https://www.akafp.gov.al/programe-lendore/ edhe nëse në disa skeletkurrikula ende të parishikuara, ndodhet programi i versioneve të mëparëshme. 

· Modulet profesionale “Drejtues për një ditë”, kl.11 me kod M-17-2198-25 dhe “Shoqëria e nxënësve” kl.12 me kod M-17-2199-25, janë të njëjta për të gjitha kualifikimet e arsimit profesional. Këto dy module gjenden të integruara në skeletkurrikulat e rishikuara/të hartuara ose në linkun: https://www.akafp.gov.al/pershkrues-modulesh/ 

· Për të ndihmuar përmirësimin e skeletkurrikulave, lëndëve ose moduleve të veçanta, rekomandohet që drejtuesit, mësimdhënësit dhe Koordinatorët e Kurrikulave të identifikojnë problemet më tipike gjatë zbatimit të tyre dhe të përgatisin propozime të argumentuara për ndryshime në to. Propozimet të  dërgohen në adresën info.akafp@akafp.gov.al, çdo vit shkollor, deri në fund të Shkurtit.
· Gjithashtu, për të ndihmuar në përmirësimin e programeve orientuese për provimet përfundimtare të çdo niveli, rekomandohet që propozimet e argumentuara për ndryshime të dërgohen në adresën info.akafp@akafp.gov.al çdo vit shkollor, deri në fund të Janarit.
· Përveç atyre që përmban skeletkurrikuli përkatës, shkollat profesionale mund të propozojnë edhe module të tjera me zgjedhje të detyruar për kualifikimet profesionale që ato ofrojnë. Këto propozime duhet të argumentohen dhe të bazohen te nevojat rajonale për kompetenca të veçanta profesionale (në kuadrin e kualifikimit përkatës), si dhe te mundësitë e shkollës për zbatimin efektiv të këtyre moduleve. Propozimet të dërgohen në rrugë zyrtare në adresën info.akafp@akafp.gov.al deri në fund të Shkurtit të çdo viti shkollor.

Për të mbështetur mësimdhënësit dhe nxënësit në procesin mësimor, në kushtet e mungesës së teksteve mësimore të mirëfillta, AKAFPK ka përgatitur dhe ofron një numër të madh “materialesh mësimore mbështetëse” për lëndët profesionale dhe modulet profesionale kryesore për të gjitha kualifikimet profesionale, veçanërisht për ato që ndiqen nga një numër i madh nxënësish. Këto materiale publikohen në tabelat përkatëse, në linkun  https://www.akafp.gov.al/materiale-mesimore-mbeshtetese/, tabela të cilat plotësohen vazhdimisht me materiale të reja. 
Materiale mësimore mbështetëse për Arsimin Profesional publikojnë edhe projektet e donatorëve, në faqet e tyre të internetit.








Kujdes:

Në zbatim të Urdhrit të Ministrisë së Arsimit dhe Sportit, nr. 281, datë 06.06.2024, “Për miratimin e planeve mësimore të Kulturës së Përgjithshme për Arsimin e Mesëm Profesional”, në planin mësimor të Kulturës së Përgjithshme, në Strukturën 2+1+1 dhe 2+2, ndryshimet e përcaktuara më poshtë do të zbatohen për klasën 12 për këtë vit të ri shkollor (2026-2027), ndërsa për klasën 13 të strukturës 2+2 nuk do të ketë ndryshime për këtë vit shkollor dhe do të vijojë të zbatohet plani mësimor ekzistues. Ndryshimet e klasës 13 të strukturës 2+2 do të zbatohen për vitin shkollor të ardhshëm (2027-2028): 

Struktura 2+1+1, klasa 12

	Nr 
	Emërtimet e lëndëve
	Ishte  
	Bëhet 

	1
	Histori
	-
	1 orë

	2
	Teknologji informacioni dhe komunikimi (TIK)
	1 orë
	-



Struktura 2+2, klasa 12

	Nr 
	Emërtimet e lëndëve
	Ishte  
	Bëhet 

	1
	Gjeografi 
	1 orë
	-

	2
	Teknologji informacioni dhe komunikimi (TIK)
	1 orë
	-

	3
	Edukim fizik, sporte dhe shëndet
	1 orë
	2 orë



Struktura 2+2, klasa 13 

	Nr 
	Emërtimet e lëndëve
	Ishte 
	Bëhet 

	1
	Biologji 
	2 orë
	1 orë

	2
	Histori 
	1 orë
	-

	3
	Gjeografi 
	-
	2 orë

	4
	Edukim fizik, sporte dhe shëndet
	2 orë
	1 orë



12. Ndryshimet në Skeletkurrikulat e Arsimit Profesional për vitin shkollor 2026 - 2027

Nisur nga zhvillimet dhe kërkesat e tregut të punës për kualifikime profesionale, nga ndryshimet në standardet e kualifikimeve profesionale, si dhe nga informacionet, komentet dhe kërkesat e marra nga shkollat profesionale në lidhje me nevojat për kualifikime profesionale dhe ecurinë e zbatimit të skeletkurrikulave për kualifikimet që janë në zbatim, AKAFPK ka përgatitur kualifikime të reja dhe ka rishikuar kualifikimet profesionale në zbatim. Bazuar në standardet e këtyre kualifikimeve, janë hartuar, rishikuar dhe përshtatur edhe skeletkurrikulat përkatëse. Të gjitha skeletkurrikulat e miratuara për vitin shkollor 2026 - 2027, përfshirë dhe ato të reja dhe të rishikuara, janë të publikuara dhe mund të shkarkohen në rubrikën “Tabela e strukturës së skeletkurrikulave”, në linkun:
https://www.akafp.gov.al/tabela-e-struktures-se-skeletkurrikula/
Në vijim jepet një informacion i detajuar në lidhje me këto risi. Në kuadrin e parapërgatitjeve në shkollat profesionale për fillimin e vitit të ri shkollor 2026-2027, ky informacion do të lehtësojë punën e drejtuesve të shkollave për orientimin e shkollave dhe planifikimin e burimeve të nevojshme, si dhe punën e Njësive të Zhvillimit dhe mësimdhënësve të teorisë dhe të praktikës profesionale, për të përgatitur planet e mësimdhënies.

I. Skeletkurrikula të reja të Arsimit Profesional të nivelit III, IV dhe V në KSHK, referuar nivelit III, IV dhe V në KEK            (10 Skeletkurrikula)

1. Skeletkurrikuli për kualifikimin profesional “Shërbime punësimi” (1-vjeçar), niveli V në KSHK, referuar nivelit V në KEK. 
2. Skeletkurrikuli për kualifikimin profesional “Mekatronikë në mjetet e rënda të transportit” (1-vjeçar), niveli V në KSHK, referuar nivelit V në KEK. 
3. Skeletkurrikuli për kualifikimin profesional “Multimedia” (4-vjeçar), niveli IV në KSHK, referuar nivelit IV në KEK.
4. Skeletkurrikuli për kualifikimin profesional “Programim” (4-vjeçar), niveli IV në KSHK, referuar nivelit IV në KEK.
5. Skeletkurrikuli për kualifikimin profesional “Zhvillim website” (4-vjeçar), niveli IV në KSHK, referuar nivelit IV në KEK.
6. Skeletkurrikuli për kualifikimin profesional “Administrim zyre” (4-vjeçar), niveli IV në KSHK, referuar nivelit IV në KEK.
7. Skeletkurrikuli për kualifikimin profesional “Rrobaqepësi” (3-vjeçar), niveli III në KSHK, referuar nivelit III në KEK.
8. Skeletkurrikuli për kualifikimin profesional “Instalime elektrike civile dhe industriale” (3-vjeçar), niveli III në KSHK, referuar nivelit III në KEK.
9. Skeletkurrikuli për kualifikimin profesional “Instalime të sistemeve ngrohëse-ftohëse” (3-vjeçar), niveli III në KSHK, referuar nivelit III në KEK.
10. Skeletkurrikuli për kualifikimin profesional “Shërbime në automjete elektrike dhe hibride” (4-vjeçar), niveli IV në KSHK, referuar nivelit IV në KEK.

II. Skeletkurrikula të rishikuara të Arsimit Profesional të nivelit II, III dhe IV në KSHK, referuar nivelit II, III dhe IV në KEK    (10 Skeletkurrikula)
  
1. Skeletkurrikuli për kualifikimin profesional “Ndërtim” (2-vjeçar), niveli II në KSHK, referuar nivelit II në KEK.
2. [bookmark: _Hlk229650255]Skeletkurrikuli për kualifikimin profesional “Shërbime mjetesh transporti” (2-vjeçar), niveli II në KSHK, referuar nivelit II në KEK. 
3. Skeletkurrikuli për kualifikimin profesional “Veterinari” (4-vjeçar), niveli IV në KSHK, referuar nivelit IV në KEK. 
4. Skeletkurrikuli për kualifikimin profesional “Shërbime sociale dhe shëndetësore” (1-vjeçar), niveli IV në KSHK, referuar nivelit IV në KEK.
5.  Skeletkurrikuli për kualifikimin profesional “Kërkim, shpim dhe shfrytëzim për naftë, gaz dhe ujë” (1-vjeçar), niveli IV në KSHK, referuar nivelit IV në KEK. 
6. Skeletkurrikuli për kualifikimin profesional “Dizenjim mode” (2-vjeçar), niveli V në KSHK, referuar nivelit V në KEK. 
7. Skeletkurrikuli për kualifikimin profesional “Kontroll laboratorik i ushqimit” (1-vjeçar), niveli V në KSHK, referuar nivelit V në KEK.
8. Skeletkurrikuli për kualifikimin profesional “Kuzhinë” (3-vjeçar), VET by EHL, niveli III në KSHK, referuar nivelit III në KEK.
9. Skeletkurrikuli për kualifikimin profesional “Hoteleri” (3-vjeçar), VET by EHL, niveli III në KSHK, referuar nivelit III në KEK.
10. Skeletkurrikuli për kualifikimin profesional “Shërbime ushqimi dhe pije” (3-vjeçar), VET by EHL, niveli III në KSHK, referuar nivelit III në KEK.

III.  Skeletkurrikula të Arsimit Profesional – Arsim i dyfishtë, niveli III, IV dhe V në KSHK, referuar nivelit III, IV dhe V në KEK     (7 Skeletkurrikula)

1. Skeletkurrikuli për kualifikimin profesional “Tregti elektronike” (E-commerce), arsim i dyfishtë (4-vjeçar), niveli IV në KSHK, referuar nivelit IV në KEK.
2. Skeletkurrikuli për kualifikimin profesional “Programim”, arsim i dyfishtë (4-vjeçar), niveli IV në KSHK, referuar nivelit IV në KEK.
3. [bookmark: _Hlk229649895]Skeletkurrikuli për kualifikimin profesional “Instalime dhe mirëmbajtje të linjave të tensionit të ulët, të mesëm dhe të lartë”, arsim i dyfishtë (3-vjeçar), niveli III në KSHK, referuar nivelit III në KEK.
4. Skeletkurrikuli për kualifikimin profesional “Mobileri dhe tapiceri”, arsim i dyfishtë (3-vjeçar), niveli III në KSHK, referuar nivelit III në KEK.
5. Skeletkurrikuli për kualifikimin profesional “Teknologji e përpunimit të brumrave”, arsim i dyfishtë, (3-vjeçar), niveli III në KSHK, referuar nivelit III në KEK.
6. Skeletkurrikuli për kualifikimin profesional “Shërbime hidraulike në ujësjellës kanalizime”, arsim i dyfishtë, (3-vjeçar), niveli III në KSHK, referuar nivelit III në KEK.
7. Skeletkurrikuli për kualifikimin profesional “Riparime dhe mirëmbajtje automjetesh”, arsim i dyfishtë, (4-vjeçar), niveli IV në KSHK, referuar nivelit IV në KEK.








ANEKSI 1

Lista e Skeletkurrikulave të kualifikimeve profesionale që ofrohen në Arsimin Profesional në vitin shkollor 2026 - 2027.
Shënim:
· Skeletkurrikula të reja që futen për herë të parë në vitin shkollor 2026 - 2027 dhe që tregohen me tekst të hijëzuar me ngjyrë të gjelbër.
· Skeletkurrikula të rishikuara për aspektet e kulturës profesionale për vitin shkollor 2026 - 2027 dhe që tregohen me tekst të hijëzuar me ngjyrë të kaltër.
· Skeletkurrikula të kualifikimeve profesionale – arsim i dyfishtë, niveli III dhe IV në KSHK që futen për herë të parë në vitin shkollor 2026 - 2027 dhe që tregohen me tekst të hijëzuar me ngjyrë të verdhë.

ANEKSI 1                    Tabela e strukturës së Skeletkurrikulave të AP – 2026-2027

	Kualifikimet profesionale
Niveli II i KSHK
	Kualifikimet profesionale
Niveli III i KSHK
	Kualifikimet profesionale
Niveli IV i KSHK
	Kualifikimet profesionale
Niveli V i KSHK

	A
	A-II-24-TEKNOLOGJI USHQIMORE
	A1-III-23-Teknologji e përpunimit të brumërave
	A-IV-24 Teknologji Ushqimore
	A1-V-26-Kontroll Laboratorik i Ushqimit 

	
	
	A2-III-23-Teknologji e prodhimit të pijeve
	
	

	
	
	A3-III-23-Teknologji e përpunimit të qumështit
	
	

	
	
	A4-III-20-Teknologji e pёrpunimit tё mishit dhe peshkut
	
	

	
	
	A5-III-20-Teknologji e pёrpunimit tё frutave dhe perimeve
	
	

	
	A6-1-III-26-TEKNOLOGJI E PËRPUNIMIT TË BRUMËRAVE (ARSIM I DYFISHTË) (3-VJEÇAR)
	
	

	B
	B-II-26-NDËRTIM
	B1-III-22-Muratim dhe suvatim
	B-IV-23-Ndërtim
	B1-V-25-Dizenjim dhe dekorim i ambienteve të brendshme

	
	
	B2-III-22-Shtrim pllakash dhe veshje muresh
	
	

	
	
	B3-III-23-Karpentieri, hekurkthim dhe betonim
	
	

	
	
	B4-III-23-Punime dhe riparim rrugësh
	
	

	
	
	B5-III-22-Punime dekorative dhe bojatisje
	
	

	
	
	B6-III-20-Mirëmbajtje ndërtesash
	
	

	
	B/1-IV-25-NDËRTIM EFICIENT (4-VJEÇAR)
	

	C
	C-II-24-PËRPUNIM DRURI
	C1-III-23-Mobileri dhe tapiceri
	C-IV-24-Përpunim Druri
	

	
	
	C2-III-23-Prodhime druri gjysmë të gatshme
	
	

	
	C3-1- III-26-MOBILERI DHE TAPICERI (ARSIM I DYFISHTË) 
(3-VJEÇAR)
	
	

	D
	D-II-24-TEKSTIL KONFEKSIONE
	D1-III-20-Rrobaqepsi
	D-IV-25-Tekstil Konfeksione
	D1-1-V-25-Dizenjim mode (Arsim i dyfishtë)

D1-V-26-Dizenjim mode

	
	
	D2-III-20-Tekstil
	
	

	
	
	D3-III-25-Modelim
	
	

	
	
	D4-III-20-Galanteri
	
	

	
	D5-III-26-RROBAQEPËSI (3-VJEÇAR)
	
	

	E
	E-II-24-ELEKTROTEKNIKË
	E1-III-24-Instalim elektrik civil dhe industrial
	E-IV-25-Ektroteknikë
	E1-V-24-Energji e Rinovueshme


E1-1-V-25-Energji e rinovueshme (Arsim i dyfishtë)

	
	
	E1-1-III-25-Instalime elektrike, civile dhe industriale (Arsim i dyfishtë)
	
	

	
	
	E2-III-24-Instalim dhe mirëmbajtje e linjave të TU, TM dhe TL
	
	

	
	
	E2-1- III-24-Instalim dhe mirëmbajtje të linjave të tensionit të ulët (TU), të mesëm (TM) dhe te larte (TL) (Arsim i dyfishtë)
	
	

	
	
	E3-III-24-Riparim pajisjesh elektroshtëpiake
	
	

	
	
	E4-III-24-Elektromekanik
	
	

	
	
	E5-IV-25-Teknologji automatizimi
	

	
	
	E6-IV-25-Riparime të pajisjeve elektronike
	

	
	
	E7-IV-24-Telekomunikacion
	

	
	
	E8-IV-22-Mekatronikë
	

	
	E9-III-26 INSTALIME ELEKTRIKE CIVILE DHE INDUSTRIALE (3-VJEÇAR)
	
	

	
	E10-I-III-26 INSTALIME DHE MIRËMBAJTJE TË LINJAVE TË TENSIONIT TË ULËT, TENSIONIT TË MESËM DHE TENSIONIT TË LARTË (ARSIM I DYFISHTË) (3-VJEÇAR)
	
	

	F
	F-II-24-MEKANIKË
	F1-III-20-Makina metalpunuese
	F-IV-25-Mekanikë
	

	
	
	F2-III-24-Konstruksione metalike
	
	

	
	
	F3-III-25-Mirëmbajtje dhe riparime mekanike
	
	

	
	
	F4-III-20-Metalurgji dhe fonderi
	
	

	
	
	F5-III-20-Teknologjia e përpunimit të metaleve
	
	

	G
	G-II-24-HOTELERI TURIZËM
	G1-III-24-Bar restorant
	G-IV-25-Hoteleri Turizëm
	G1-V-24-Menaxhim i strukturave akomoduese (Arsim i dyfishtë)


G2-V-25-Menaxhimi i shërbimit të ushqimit dhe pijeve ( Arsim i dyfishtë)


G3-V-25-Menaxhim eventesh (Arsim i dyfishtë)

	
	
	G2-III-20-Kuzhinë pastiçeri
	
	

	
	
	G3-III-24-Recepsion
	
	

	
	
	G3-1-III-24-Recepsion (Arsim i dyfishtë)
	
	

	
	
	G4-IV-24-Guidë turistike
	

	
	
	G5-III-24-Shërbime në hotel dhe restorant
	
	

	
	
	G6-IV-24-Shërbime udhëtimi dhe turizmi
	

	
	
	G7-III-24-Pastiçeri
	
	

	
	
	G8-3-III-24- Kuzhinë (Arsim i dyfishtë)
	
	

	
	G8-III-24-Kuzhinë VET by EHL
	
	

	
	G9-III-24-Hoteleri VET by EHL
	
	

	
	G10-III-24-Shërbim ushqimi dhe pije VET by EHL
	
	

	
	G8-III-26-KUZHINË VET by EHL
	
	

	
	G9-III-26-HOTELERI VET by EHL
	
	

	
	G10-III-26-SHËRBIM USHQIMI DHE PIJE VET by EHL
	
	

	H
	H-II-24-BUJQËSI
	H1-III-25-Frutikulturë
	H-IV-25-Bujqësi
	H1-V-23-Menaxhimi cilësisë në prodhimin bujqësor

	
	
	H2-III-25-Ferma bujqësore e blegtorale
	
	

	
	
	H3-III-20-Mbarështim të kafshëve dhe shpendëve
	
	

	
	
	H4-III-20-Prodhim shtazor
	
	

	
	
	H5-III-24-Kopshtari
	
	

	
	
	H6-III-24-Prodhim bimor
	
	

	
	
	H7-III-20-Akuakulturë
	
	

	
	
	H8-III-20-Agroturizëm
	
	

	
	
	H9-III-20-Shërbime kujdesi për kafshë
	
	

	
	
	H10-IV-25-Teknologji bujqësore
	

	
	
	H8-IV-25-Agroturizëm
	

	
	H/1-IV-24-AGROBIZNES (4-VJEÇAR)
	

	I
	I-II-24-GJEOLOGJI MINIERA
	I1-III-22-Miniera
	I-IV-24-Gjeologji Miniera
	

	
	
	I2-III-20-Markshejderi
	
	

	
	
	I3-III-20-Gjeologji 
	
	

	J
	J-II-24-DETARI
	J1-III-23-Peshkim
	J-IV-23-Detari
	J1-V-14-Shërbime detare në kuvertë

	
	
	J2-III-20-Teknikë peshkimi
	
	

	L
	L-II-24-EKONOMI BIZNES
	L2-IV-23-Sigurime
	L1-V-22-Ndërmjetësim i pasurive të paluajtshme

	
	
	L3-IV-25-Shërbime bankare
	

	
	
	L4-IV-23-Llogari
	

	
	
	L5-IV-23-Sipërmarrje e agjencisë turistike
	

	
	
	L6-IV-23-Tregti
	

	
	
	L7-IV-23-Administrim zyre
	

	
	L/1-IV-25-ADMINISTRIM BIZNESI (4-VJEÇAR)
	

	
	L/2-IV-25-MENAXHIM I FURNIZIMIT DHE LOGJISTIKËS (ARSIM I DYFISHTË) (4-VJEÇAR)
	

	
	L/3-IV-26-TREGTI ELEKTRONIKE (E-COMMERCE) (ARSIM-I-DYFISHTË) (4-VJEÇAR)
	

	
	L/4-IV-26-ADMINISTRIM ZYRE (4-VJEÇAR)
	

	M
	M-II-26-SHËRBIME MJETESH TRANSPORTI
	M1-III-22-Shërbime motori
	M-IV-23-Shërbime mjetesh transporti
	M1-V-23-Diagnostikim-menaxhim në autoservis

M1-1-V-25-Diagnostikim-menaxhim në autoservis (Arsim i dyfishtë)


M2-V-22-Mekatronikë automjetesh

M3-V-26-Mekatronikë në mjetet e rënda të transportit

	
	
	M2-III-22-Shërbime xhenerike
	
	

	
	
	M3-III-22-Shërbime elektro-auto
	
	

	
	
	M3-1-III-24 Shërbime elektro-auto (Arsim i dyfishtë)
	
	

	
	
	M4-III-23-Shërbime karrocerie
	
	

	
	
	M5-III-20-Shërbime në mjetet e rënda të transportit
	
	

	
	
	M6-III-20-Mekanikë bujqësore
	
	

	
	
	M7-IV-22-Shërbime mekatronike në automjet
	

	
	M/1-I-IV-26-RIPARIME DHE MIRËMBAJTJE AUTOMJETESH (ARSIM I DYFISHTË) 
(4-VJEÇAR)
	

	
	M/2-IV-26-SHËRBIME NË AUTOMJETE ELEKTRIKE DHE HIBRIDE (4-VJEÇAR)
	

	N
	N-IV-26-VETERINARI 
	

	O
	O-II-24-SHËRBIME SOCIALE DHE SHËNDETËSORE
	O1-III-25-Shërbime kujdesi për të moshuar
	O-IV-26-Shërbime sociale dhe shëndetësore
	O4-V-26-Shërbime punësimi 

	
	
	O2-III-25-Shërbime kujdesi për fëmijë
	
	

	
	
	O3-III-20-Animacion social
	
	

	P
	P-II-20-POLIGRAFI
	
	
	

	Q
	Q-II-24-TEKNOLOGJI KIMIKE
	Q1-III-20-Teknologji e përpunimit të naftës
	Q-IV-21-Teknologji kimike
	

	
	
	Q2-III-20-Teknologji e prodhimit të materialeve të ndërtimit
	
	

	
	
	Q3-III-20-Teknologji e përpunimit të plastikës dhe gomës
	
	

	R
	R-IV-24-GJEODEZI 
	

	S
	S-II-24-PYJE
	S1-IV-25-Silvikulturë
	

	
	
	S2-IV-21-Shfrytëzim pyjesh  
	

	
	
	S3-IV-21-Florikulturë
	

	
	
	S4-IV-21-Mbrojtje e mjedisit pyjor
	

	T
	T-II-25-TEKNOLOGJI INFORMACIONI DHE KOMUNIKIMI
T/1-II-20-TEKNOLOGJI INFORMACIONI DHE KOMUNIKIMI-pilot
	T1-IV-21-Rrjete të dhënash
	T1-V-24-Siguri kibernetike



T2-V-25-Mbështetje për përdorimin e sistemeve të Teknologjisë së Informacionit dhe Komunikimit

	
	
	T2-IV-21-Mbështetje e përdoruesve të teknologjisë së informacionit dhe komunikimit
	

	
	
	T3-IV-21-Zhvillim website
	

	
	
	T4-IV-21-Programim
	

	
	
	T5-IV-21-Multimedia
	

	
	
	T5-1-IV-24- Multimedia (Arsim i dyfishtë)
	

	
	T/1-IV-24 - INXHINIERI INFORMATIKE SOFTWARESH
	

	
	T/2-IV-26-ZHVILLIM WEBSITE (4-VJEÇAR)
	

	
	T/3-IV-26-PROGRAMIM (4-VJEÇAR)
	

	
	T/3-1-IV-26-PROGRAMIM (ARSIM I DYFISHTË) (4-VJEÇAR)
	

	
	T/4-IV-26-MULTIMEDIA (4-VJEÇAR)
	

	U
	U1-IV-25-SHËRBIME KUJDESI PËR TË MOSHUAR 
	

	V
	V-II-24-TERMOHIDRAULIKË
	V1-III-22-Instalime hidraulike
	V-IV-23-Termohidraulikë
	

	
	
	V2-III-22-Instalime të sistemeve ngrohëse-ftohëse
	
	

	
	
	V3-III-23-Shërbime hidraulike në ujësjellës kanalizime
	
	

	
	V5-III-26-INSTALIME TË SISTEMEVE NGROHËSE-FTOHËSE 
(3-VJEÇARE)
	
	

	
	V4-III-26-SHËRBIME HIDRAULIKE NË UJËSJELLËS KANALIZIME (ARSIM I DYFISHTË) (3-VJEÇAR)
	
	

	X
	X-II-24-KËRKIM, SHPIM DHE SHFRYTËZIM PËR NAFTË, GAZ DHE UJË
	X1-III-24-Nxjerrja e naftës, gazit dhe ujit
	X-IV-26-Kërkim, shpim, shfrytëzim për naftë, gaz dhe ujë
	

	
	
	X2-III-20-Shpimi i puseve të naftës, gazit dhe ujit
	
	

	XA
	
	
	
	XA1-V-14-Instruktor në AFP. 



ANEKSI 2       

Shpjegime për ndryshimet në Skeletkurrikulat e rishikuara, për vitin shkollor 2026 - 2027.

1. Skeletkurrikuli i kualifikimit profesional “Dizenjim mode”, (2-vjeçar), niveli V në KSHK, referuar nivelit V në KEK. 

· Modulet e mëposhtme janë module ekzistuese, të rishikuara, sipas standardit të kualifikimit:
· Moduli “Rregullat e sigurimit teknik dhe të mbrojtjes së mjedisit në dizenjim mode” ka ndryshim në numrin e orëve.
· Moduli “Realizimi i figurinës në modë nëpërmjet teknikave grafike digjitale” ka rishikim të kritereve të vlerësimit.    
· Moduli “Teknologji tekstili” ka rishikim të kritereve të vlerësimit dhe ndryshim në emërtim moduli “Njohuri mbi tekstilet, lëkurët dhe gëzofët”.
· Moduli “Modelimi industrial dhe konfeksionimi” ka rishikim të kritereve të vlerësimit dhe ndryshim në emërtim moduli “Modelimi dhe konfeksionimi i veshjeve”.
· Moduli “Përdorimi i CAD/CAM në dizenjim mode” ka rishikim të kritereve të vlerësimit dhe ndryshim në emërtim moduli “Përdorimi i teknikave digjitale për realizimin e veshjeve”.
· Modulet e mëposhtme janë module të reja, të hartuara, sipas standardit të kualifikimit:
· Moduli “Mjetet e punës dhe materialet”.
· Moduli “Komunikimi dhe etika në dizenjim mode”.
· Moduli “Realizimi i figurinës në modë nëpërmjet teknikave manuale artistike”. 
· Moduli “Realizimi i veshjeve në manekin”.
· Moduli “Hulumtimi dhe frymëzimi për dizajnin”. 
· Moduli “Planifikimi dhe organizimi i punës në dizenjim mode”. 
· Moduli “Sipërmarrja dhe edukim karriere në dizenjim mode”.
· Moduli “Ideimi dhe skicimi i aksesorëve”. 
· Moduli “Realizimi i aksesorëve”.

2. Skeletkurrikuli i kualifikimit profesional “Shërbime sociale dhe shëndetësore”, (1-vjeçar), niveli IV në KSHK, referuar nivelit IV në KEK. 

· Kompetencat profesionale.
· Kanë ndryshuar kompetencat profesionale duke shtuar kompetenca të reja, të cilat pasqyrojnë kërkesat e standardit të kualifikimit.            
· Lëndët profesionale.
· Lënda ”Metodat e vlerësimit të nevojave sociale dhe shëndetësore”, është lëndë e re.
· Lënda “Shërbime sociale dhe shëndetësore të integruara”, është lëndë e re.
· Lënda “Standardet e cilësisë në shërbimet sociale dhe shëndetësore”, është lëndë e re.
· Modulet e detyruara të praktikës profesionale.
      Modulet e mëposhtme janë të reja:
· Moduli “Planifikimi dhe organizimi i punës në shërbimet sociale dhe shëndetësore”.
· Moduli “Identifikimi dhe vlerësimi i nevojave sociale dhe shëndetësore”.
· Moduli “Monitorimi i shërbimeve sociale dhe shëndetësore”.
· Moduli “Komunikimi dhe etika profesionale në shërbimet sociale dhe shëndetësore”.


3. Skeletkurrikuli i kualifikimit profesional “Shërbime mjetesh transporti”, (2-vjeçar), niveli II në KSHK, referuar nivelit II në KEK. 

· Kompetencat profesionale:
· Kanë ndryshuar kompetencat profesionale duke shtuar kompetenca të reja, të cilat pasqyrojnë kërkesat e standardit të kualifikimit.            
· Lëndët profesionale:
· Lënda ”Organizimi i punës dhe shërbimet në mjetet e transportit” zhvillohet në klasën e 10-të dhe 11-të, është lëndë e re.
· Lënda “Vizatim teknik”, klasa 10-të, ka ndryshime në synimet e lëndës, përmbajtjen e saj, si dhe në shpërndarjen e orëve mësimore (nga 2 është bërë 1 orë në javë).
· Lënda “Vizatim teknik”, klasa 11-të, ka ndryshime në synimet e lëndës.
· Lënda “Bazat e mekanikës për mjetet e transportit”, klasa 10-të dhe 11-të ka ndryshime në synimet e lëndës, përmbajtjen e saj, si dhe në shpërndarjen e orëve mësimore.
· Lënda “Njohuri për mjetet e transportit”, klasa 10-të, ka ndryshime në synimet e lëndës, përmbajtjen e saj, si dhe në shpërndarjen e orëve mësimore.
· Lënda “Elektronika dhe mekatronika në mjetet e transportit:, klasa 11-të, ka ndryshime në synimet e lëndës, përmbajtjen e saj, si dhe në shpërndarjen e orëve mësimore. 
· Modulet e detyruara të praktikës profesionale:
      Modulet e mëposhtme janë të reja.
· Moduli “Punime të thjeshta riparimi në motorët e mjeteve të transportit”, klasa 11-të. 
· Moduli “Punime të thjeshta në sistemin e thithjes dhe të shkarkimit të gazrave”, klasa 11-të.
· Moduli “Punime të thjeshta riparimi në sistemin e transmetimit të fuqisë”, klasa 11-të.
· Moduli “Punime të thjeshta riparimi në sistemin e varjes dhe të ecjes”, klasa 11-të.
· Moduli “Punime të thjeshta elektrike dhe mekatronike në automjete”, klasa 11-të.
Modulet e mëposhtme janë rishikuar.
· Moduli “Punime axhusterie”, klasa 10-të, ka rishikim të kritereve të vlerësimit.    
· Moduli “Punime saldimi”, klasa 11-të, ka rishikim të kritereve të vlerësimit.    
· Moduli “Punime në sistemin e frenimit të automjeteve”, klasa 11-të, ka rishikim të kritereve të vlerësimit.    
· Moduli “Punime të thjeshta në sistemin elektronik dhe të fuqisë në mjetet elektrike dhe hibride”, klasa 11-të, është i ri.

4. Skeletkurrikuli i kualifikimit profesional “Kërkim, shpim dhe shfrytëzim për naftë, gaz dhe ujë”, (1-vjeçar), niveli IV në KSHK, referuar nivelit IV në KEK. 

· Kompetencat profesionale:
· Kanë ndryshuar kompetencat profesionale duke shtuar kompetenca të reja, të cilat pasqyrojnë kërkesat e standardit të kualifikimit.            
· Lëndët profesionale:
· Lënda ”Shpimi dhe shfrytëzimi i vendburimeve të naftës dhe gazit”, është lëndë e re.
· Lënda “Siguria në punë dhe mbrojtja e mjedisit në industrinë e naftës”, është lëndë e re.
· Lënda “Menaxhimi dhe legjislacioni në industrinë e naftës”, është lëndë e re.
· Modulet e detyruara të praktikës profesionale:
Modulet e mëposhtme janë të reja.
· Moduli “Montimi i sondës dhe mbikëqyrja e procesit të shpimit të pusit”.
· Moduli “Planifikimi  dhe organizimi i punës në kërkim, shpim dhe shfrytëzim për naftë, gaz dhe ujë”.
· Moduli “Komunikimi dhe etika profesionale në industrinë e naftës”.

5. Skeletkurrikuli i kualifikimit profesional “Ndërtim”, (2-vjeçar), niveli II në KSHK, referuar nivelit II në KEK. 

· Kompetencat profesionale:
· Kanë ndryshuar kompetencat profesionale duke shtuar kompetenca të reja, të cilat pasqyrojnë kërkesat e standardit të kualifikimit.            
· Lëndët profesionale:
· Lënda ”Vizatim teknik”, klasa 10-të dhe 11-të është emërtuar “Bazat e vizatimit teknik” ka ndryshime në synimet e lëndës, përmbajtjen e saj, si dhe në shpërndarjen e orëve mësimore.
· Lënda “Materialet baze në ndërtim” klasa 10-të dhe 11-të është emërtuar “Teknologjia e materialeve të ndërtimit”, ka ndryshime në synimet e lëndës, përmbajtjen e saj, si dhe në shpërndarjen e orëve mësimore.
· Lënda “Organizimi i punës, komunikimi dhe karriera në ndërtim”, është lëndë e re.
· Lënda “Kontruksione ndërtimi, hekurkthim, karpenteri dhe betonim”, është lëndë e re.
· Lënda “Teknika e punimeve në muratim dhe suvatime”, është lëndë e re.
· Lënda “Teknika e punimeve në nënshtresa, shtresa niveluese dhe izoluese”, është lëndë e re.
· Lënda “Teknika e punimeve të gipsit, patinimit dhe lyerjes”, është lëndë e re.
· Lënda “Teknika e punimeve në shtrim dhe veshje me pllaka”, është lëndë e re.
· Lënda “Teknika e punimeve në veshje fasadash”, është lëndë e re.
· Lënda “Teknika e punimeve në ndërtim çatie dhe tarrace”, është lëndë e re.
· Lënda “Teknika e sigurisë në punë dhe mbrojtja e mjedisit në ndërtim”, është lëndë e re.
· Modulet e detyruara të praktikës profesionale:
Janë të gjithë module të reja.
· Modulet e praktikës profesionale me zgjedhje të detyruar.
      Janë të gjithë module të reja.

6. Skeletkurrikuli i kualifikimit profesional “Veterinari”, (4-vjeçar), niveli IV në KSHK, referuar nivelit IV në KEK. 

· Kompetencat profesionale.
· Kanë ndryshuar kompetencat profesionale duke shtuar kompetenca të reja, të cilat pasqyrojnë kërkesat e standardit të kualifikimit.            
· Lëndët profesionale.
· Lënda ”Bazat e bujqësisë”, është lëndë e re.
· Lënda “Mikrobiologji dhe parazitologji veterinare”, është lëndë e re.
· Lënda “Patologji veterinare”, është lëndë e re.
· Lënda “Terapia e sëmundjeve në kafshë”, është lëndë e re.
· Lënda “Obstetrikë dhe gjinekologji veterinare”, është lëndë e re.
· Lënda “Kontrolli i ushqimeve me origjinë shtazore”, është lëndë e re.
· Lënda ”Komunikimi dhe etika profesionale”, është lëndë e re.
· Modulet e detyruara të praktikës profesionale.
      Modulet e mëposhtme janë të reja.
· Moduli “Të ushqyerit dhe mirëqenia e kafshëve bujqësore”. 
· Moduli “Higjenizimi i stallave dhe i mjediseve jashtë tyre”. 
· Moduli “Topografia e organeve të brendshme te kafshët”. 
· Moduli “Metodat e fiksimit në kafshë të ndryshme”.
· Moduli “Përdorimi dhe mirëmbajtja e veglave kirurgjikale”.
· Moduli “Fermat blegtorale organike”.
· Moduli “Kujdesi për plagët dhe  mjekimi i tyre”.
· Moduli “Mjekimi i sëmundjeve parazitare në kafshë”.
· Moduli “Procedurat kirurgjikale parandaluese në kafshë”.
· Moduli “Kujdesi dhe menaxhimi i kafshëve gjatë dhe pas pjelljes”.  
· Moduli “Përgatitja dhe administrimi i formave të ndryshme farmaceutike”.
· Moduli “Mastitet, mjekimi dhe menaxhimi i tyre”.
· Moduli “Biosiguria në fermat blegtorale”. 
· Moduli “Përdorimi i digjitalizimit për menaxhimin e fermës blegtorale”.
· Moduli “Kontrolli i cilësisë së produkteve ushqimore me origjinë shtazore”. 
· Moduli “Kampionimi dhe diagnostikimi për parazitozat në kafshë”.
· Modulet e praktikës profesionale me zgjedhje të detyruar.
      Modulet e mëposhtme janë të reja.
· Moduli “Përpunimi dhe ruajtja e ushqimeve foragjere për blegtorinë”. 
· Moduli “Higjiena e prodhimeve blegtorale jo ushqimore”.
· Moduli “Teknikat e nekropsisë në kafshë dhe vlerësimi i lezioneve makroskopike”.
· Moduli “Shëndeti publik veterinar”. 
· Moduli “Bleta dhe mbarështimi i saj”.
· Moduli “Produktet e peshkimit dhe menaxhimi i tyre”.
· Moduli “Praktikat e mira të punës në industrinë e përpunimit të produkteve me origjinë shtazore”. 
· Moduli “Mjekimi dhe parandalimi i sëmundjeve te kafshët e vogla të shoqërimit”.


7. Skeletkurrikuli i kualifikimit profesional “Kontroll laboratorik i ushqimit” niveli V në KSHK, referuar nivelit V në KEK.
· Kompetencat profesionale.
· Janë hartuar kompetenca profesionale të reja, në përputhje me standardin e kualifikimit. 
· Modulet profesionale teoriko-praktike:
Janë hartuar modulet teoriko-praktike të reja mbi bazën e njësive të të nxënit të kualifikimit përkatës dhe shpërndarjen e ngarkesës së tyre në kurrikul.

8. Skeletkurrikuli i kualifikimit profesional “Kuzhinë” VET by EHL, niveli III në KSHK, referuar nivelit V në KEK.
· “Teknikat bazë të kuzhinës – praktika” ka qenë lëndë dhe është bërë modul.
· “Teknikat e ndërmjetme të kuzhinës – praktika” ka qenë lëndë dhe është bërë modul.
· “Hyrje në bazat e shërbimit F&B” ka qenë lëndë dhe është bërë modul.
· ”Teknikat e përparuara të kuzhinës – praktika” ka qenë lëndë dhe është bërë modul.
· “Krijimi i konceptit Pop-up në F&B” ka qenë lëndë dhe është bërë modul.

9. Skeletkurrikuli i kualifikimit profesional “Hoteleri” VET by EHL, niveli III në KSHK, referuar nivelit V në KEK.
· “Veprime në lavanderi” ka qenë lëndë dhe është bërë modul.
· “Hyrje në “Front-Office” ka qenë lëndë dhe është bërë modul.
· “Veprime të mirëmbajtjes 1” ka qenë lëndë dhe është bërë modul.
· “Bazat e shërbimit të ushqimit dhe pijeve” ka qenë lëndë dhe është bërë modul.
· “Veprime në “Front-Office” 1 ka qenë lëndë dhe është bërë modul.
· “Veprime të mirëmbajtjes 2” ka qenë lëndë dhe është bërë modul.
· “Bazat e artit të kuzhinës” ka qenë lëndë dhe është bërë modul.
· “Veprime në “Front-Office” 2 ka qenë lëndë dhe është bërë modul.
· “Arti i shërbimeve të “Butler”-it” ka qenë lëndë dhe është bërë modul.
· “Krijimi i konceptit “Pop-up” të ushqimit dhe pijeve” ka qenë lëndë dhe është bërë modul.

10. Skeletkurrikuli i kualifikimit profesional “Shërbime ushqimi dhe pije” VET by EHL,  niveli III në KSHK, referuar nivelit V në KEK.
· “Teknikat e shërbimit të ushqimit dhe pijeve” ka qenë lëndë dhe është bërë modul.
· “Teknikat e shërbimit të ushqimit dhe pijeve II” ka qenë lëndë dhe është bërë modul.
· “Bazat e artit të kuzhinës” ka qenë lëndë dhe është bërë modul.
· “Teknikat e shërbimit të ushqimit dhe pijeve III” ka qenë lëndë dhe është bërë modul.
· “Krijimi i konceptit Pop-up në F&B” ka qenë lëndë dhe është bërë modul.
Të gjitha lëndët e tjera ekzistuese në kurrikul kanë një shtim orësh sipas standardit të EHL-së, të cilat janë pasqyruar te tabela e planit mësimor përkatës.
· Lënda: “Bazat e sipërmarrjes” nga 68 orë është bërë 34 orë. 
· Lënda: “Gjuha  e huaj e dytë” është hequr nga lista e lëndëve të kulturës së përgjithshme.

ANEKSI 3

Formati i rekomanduar i “Planit të mësimdhënies së lëndës teorike profesionale”

Shkolla Profesionale ………………………………………. – Tiranë                                           Viti shkollor 2026-2027

Kualifikimi profesional ……………………………………………,  Niveli ___ i KSHK referuar nivelit _____ të KEK

Mësimdhënësi: ……………………………………….

Plani i mësimdhënies së Lëndës teorike profesionale: ………………………………………………….. (Kodi: ……......)

Klasa 10 – ___ orë mësimore 							Miratoi: 
																						Drejtori 
											
	Nr
	Temat/Kohëzgjatja
	Çështjet mësimore
	Koha
	Objektivat mësimore
	Metodat mësimore
	Instrumentet e vlerësimit
	Mjedisi/
platforma
	Aftësitë e buta/të gjelbra dhe digjitale
	Kërkesa për realizimin

	1
	……………………
	1.
	
	
	
	
	
	
	

	
	
	2
	
	
	
	
	
	
	

	
	
	3
	
	
	
	
	
	
	

	2
	
	1
	
	
	
	
	
	
	

	
	
	2
	
	
	
	
	
	
	

	
	
	3
	
	
	
	
	
	
	

	
	
	4
	
	
	
	
	
	
	

	3
	
	
	
	
	
	
	
	
	

	4
	
	
	
	
	
	
	
	
	

	5
	
	
	
	
	
	
	
	
	

	..
	
	
	
	
	
	
	
	
	



ANEKSI 4

Formati i rekomanduar i “Planit të mësimdhënies së modulit profesional”

Shkolla Profesionale ………………………………………. – Tiranë                                          Viti shkollor 2026-2027

Kualifikimi profesional ……………………………………………, Niveli _____ i KSHK referuar nivelit ___të KEK

Mësësimdhënësi i moduli profesional: ………………………………………....

Plani i mësimdhënies së modulit profesional: ………………………………………………….. (Kodi: ....…….)

Klasa 10 – ____ orë mësimore							Miratoi
																						Drejtori 
									
	Nr
	Rezultatet e të Nxënit/Koha
	Veprimtaritë/çështjet mësimore
	Koha
	Instrumentet e vlerësimit
	Vendi/
platforma
	Aftësitë e buta/gjelbra dhe digjitale
	Kërkesa për realizimin

	1
	RN 1: ..........
	-
	
	
	
	
	

	
	
	-
	
	
	
	
	

	
	
	-
	
	
	
	
	

	2
	RN 2: ........
	
	
	
	
	
	

	
	
	
	
	
	
	
	

	
	
	
	
	
	
	
	

	3
	
	
	
	
	
	
	

	4
	
	
	
	
	
	
	

	5
	
	
	
	
	
	
	

	..
	
	
	
	
	
	
	



ANEKSI 5:

Formati i rekomanduar i “Programit të mësimdhënies së praktikës profesionale në biznes”

Shkolla Profesionale: ..................................., Tiranë			Viti shkollor: 2026-2027

Kualifikimi profesional: ..........................................., Niveli _____ i KSHK referuar nivelit _____ të KEK

Klasa: .............

Biznesi: ..............................

Mësimdhënësi i praktikës: ..................................              Instruktori/Mentori i biznesit: .................................

										Miratoi
																						Drejtori 

	Nr.
	Vendi i punës
	Veprimtaritë
	Kompetencat profesionale
	Aftësitë e buta/të gjelbra dhe digjitale
	Koha
(ditë/orë)

	1
	
	....
	
	
	
	

	
	
	....
	
	
	
	

	2
	
	
	
	
	
	

	
	
	
	
	
	
	

	3
	
	
	
	
	
	

	
	
	
	
	
	
	

	4
	
	
	
	
	
	

	
	
	
	
	
	
	

	5
	
	
	
	
	
	

	
	
	
	
	
	
	

	
	
	
	
	TOTALI
	
	X ditë/orë



	Vendi i punës
	Kompetencat personale
	Veprimtaritë

	Nё të gjitha mjediset e punës
	· Korrektёsia
· Pёrpikmёria
· Komunikimi
· Pozitiviteti
· Puna në grup
· Durimi
· Zgjidhja e problemeve
· Ruajtja e konfidencialitetit
· Besueshmëria
· Integriteti 
· Krijueshmëria 
· Menaxhimi dhe zgjidhja e konflikteve
· Fleksibiliteti
· Pavarёsia
· Gatishmёria pёr punё
	Nё tё gjitha veprimtaritё

